Siri Bedah Konspirasi: Perang Dunia – Konspirasi Freemason/Illuminati?

Bagi peminat Teori Konspirasi, segala peperangan dan kekacauan di dunia adalah angkara Freemason dan Illuminati, termasuk Perang Dunia Pertama (WW1) dan Perang Dunia Kedua (WW2). Peperangan dicetuskan untuk membina New World Order.

Antara bukti yang digunakan ialah satu ‘meme’ di Internet yang menunjukkan seorang Freemason bernama Albert Pike telah meramalkan tiga perang dunia dalam sepucuk surat bertarikh 15 Ogos 1871. Menurut petikan kata-kata Pike, WW1 adalah rancangan Illuminati untuk memusnahkan Jerman agar Zionis dapat berkuasa; WW2 pula merupakan rancangan untuk memusnahkan Fasis yang menentang Zionis; dan WW3 adalah rancangan untuk menghasut Zionis dan umat Islam berperang agar kedua-duanya musnah dan Lucifer (Iblis) akan menjadi pemenang terakhir.

Sehingga hari ini, tiada sesiapa pernah menjumpai surat tersebut yang asal. Kandungan surat tersebut hanya dapat dibaca dalam buku ‘Pawns in the Game’ nukilan William Guy Carr, seorang penulis teori konspirasi berbangsa Amerika pada tahun 1956. WW1 (1914-1918) dan WW2 (1939-1945) telah berlaku sebelum itu, jadi nak berteori macam mana pun boleh. Zionis pun telah berperang dua kali dengan orang Arab (tahun 1948 dan 1956). Jadi dakwaan Carr bukanlah ramalan pun.

Yang jadi persoalan ialah mengapa Freemason dan Illuminati perlu bersusah payah mengorbankan berpuluh juta manusia untuk mencapai New World Order, sedangkan mereka boleh sahaja memilih jalan yang lebih mudah seperti kawalan minda? Kalau cuaca pun mereka mampu memanipulasi (mengikut teori HAARP), ini pula minda manusia. Adakah Freemason mempunyai terlalu banyak masa lapang? Dan untuk mencetus perang bukan semudah andaian teori konspirasi. Perang selalu berlaku akibat kesalahan perhitungan dan di luar jangkaan manusia.

Ada cara yang lebih logik untuk memahami punca perang dunia dan meramal sama ada akan berlakunya Perang Dunia Ketiga (WW3), iaitu geopolitik (geopolitics) dan imbangan kuasa (balance of power) dalam hubungan antarabangsa.

Walaupun WW1 selalu dilihat sebagai pertembungan di antara Britain dan Jerman yang masing-masing mengetuai pakatan Allied Powers (Britain, Perancis, Rusia, Itali, Amerika) dan pakatan Central Powers (Jerman, Austria-Hungary, Turki Uthmaniyyah), Britain tidak mencetuskan perang tersebut secara langsung. Yang menjadi punca peperangan ialah permusuhan antara Jerman dan Rusia. [1]

Kedudukan geografi Jerman di antara Perancis dan Rusia menyebabkan ia mempunyai risiko dikepung oleh Perancis dan Rusia sekiranya perang berlaku. Perancis memusuhi Jerman sejak tahun 1871 setelah kekalahan dalam Franco-Prussia War. Perdana menteri Jerman, Otto von Bismarck cuba mengekalkan hubungan baik dengan Rusia untuk mengimbangi Perancis. Namun selepas Bismarck meletak jawatan, pewarisnya gagal meneruskan dasar Bismarck dan membuka ruang kepada pembentukan pakatan Perancis-Rusia pada tahun 1894.

Pada 28 Jun 1914, berlaku peristiwa pembunuhan Franz Ferdinand, putera mahkota (Archduke) Empayar Austria-Hungary di Sarajevo, Bosnia. Pembunuh adalah seorang nasionalis Serbia yang menuntut kemerdekaan Bosnia daripada pemerintahan Austria-Hungary. Austria-Hungary mengisytiharkan perang ke atas Serbia. Atas hubungan Jerman dan Austria-Hungary sebagai sekutu, Jerman juga mengisytiharkan perang ke atas Serbia. Pengisytiharan perang tersebut mengundang campur tangan Rusia yang melihat diri sebagai penaung kepada rumpun etnik Slav, termasuk orang Serbia. Rusia mengisytiharkan perang ke atas Jerman, diikuti oleh Perancis.

Pada mula-mulanya Britain masih belum masuk gelanggang. Hanya selepas Jerman menyerang Perancis melalui Belgium pada 4 Ogos 1914, baru Britain menyertai pakatan Perancis-Rusia, kerana Britain melihat mana-mana negara yang menguasai Belgium akan mampu mengancamnya. Amerika pula hanya menyertai WW1 pada tahun 1917, selepas terdedahnya rancangan Jerman untuk menubuhkan pakatan dengan Mexico kerana sebuah pakatan Jerman-Mexico akan mengancam keselamatan Amerika secara langsung.

WW1 tamat dengan kekalahan Central Powers. Persidangan Keamanan Paris diadakan pada tahun 1919 untuk ‘menghukum’ negara-negara yang kalah. Wilayah Jerman, Austria dan Turki Uthmaniyyah dipecahkan kepada negara-negara kecil sebagai negara penyangga (buffer states) di antara Jerman dan Rusia. Perjanjian Versailles menuntut Jerman untuk membayar pampasan perang yang tinggi dan itu telah menanam dendam orang Jerman terhadap orde dunia pasca-WW1.

Hitler diangkat sebagai pemimpin Jerman kerana dia berjanji untuk mengoyak Perjanjian Versailles. Percubaan Hitler untuk merampas kembali tanah-tanah Jerman yang hilang selepas WW1 menimbulkan kebimbangan di kalangan kuasa-kuasa besar. Britain dan Perancis memberi jaminan kepada Poland bahawa mereka akan mengisytiharkan perang ke atas Jerman sekiranya berlaku konflik antara Poland, maka WW2 tercetus pada 1 September 1939. Amerika hanya menyertai perang selepas kejadian Pearl Harbor pada 7 Disember 1941 setelah diserang oleh Jepun, sekutu Jerman di Asia.

Selepas WW2 tamat, Britain dan Perancis tidak mampu lagi menerajui orde dunia akibat kekuatan ketenteraan dan ekonomi mereka telah dihabiskan oleh dua perang dunia. Amerika dan Rusia (Soviet) muncul sebagai adikuasa baru dalam dunia. Amerika dan Soivet bermusuhan bukan sahaja atas faktor ideologi (Amerika kapitalis, Soviet komunis) tetapi juga atas faktor geopolitik. Amerika dan Soviet masing-masing membina blok atau lingkup pengaruh dan bersaing untuk menguasai negara-negara di antara dua blok.

Namun WW3 ditangguhkan kerana adanya senjata nuklear. Potensi kemusnahan akibat perang nuklear menyebabkan kedua-dua adikuasa tidak berani untuk berperang secara langsung. Keadaan ini dinamakan sebagai Perang Dingin (Cold War). Jadi, Amerika dan Soviet hanya berperang melalui proksi, seperti dalam Perang Korea antara Korea Utara (pro-Soviet) dan Korea Selatan (pro-Amerika) dan dalam Perang Vietnam antara Vietnam Utara (pro-Soviet) dan Vietnam Selatan (pro-Amerika). Walaupun Perang Dingin tamat pada tahun 1991, persaingan antara Amerika dan Rusia masih berterusan, seperti yang dilihat di Ukraine dan di Syria. Namun faktor nuklear masih menjadi penghalang kepada WW3.

Sebenarnya kita tidak perlu teori konspirasi untuk memahami perkembangan politik dunia. Apa yang menggerakan politik antarabangsa ialah kepentingan geopolitik kuasa-kuasa besar yang berpautan dengan soal keselamatan negara. Negara umpama organisma yang sentiasa berkembang untuk memaksimakan pengaruh dan keselamatan, sehingga pertumbuhannya terbantut dengan halangan luar atau mencapai keselamatan optima. [2]

Begitu juga dengan Amerika. Amerika tidak berperang demi Freemason, tetapi atas kepentingan geopolitik Amerika. Malah Amerika telah memulakan proses perluasan pengaruh geopolitik sejak akhir abad ke-19, bermula dengan penaklukan ke atas Hawaii pada tahun 1893 dan Filipina pada tahun 1898. [3]

Sebelum WW2, orang Amerika walhal elit politik sekali pun tidak memiliki kesedaran geopolitik, mereka beranggapan Amerika sudah selamat dengan dilindungi dua lautan besar iaitu Lautan Pasifik dan Lautan Atlantik. Namun peristiwa Pearl Harbor mengubah fikiran elit, maka berlaku anjakan paradigma dari isolasionis ke arah internasionalis. Golongan konservatif yang tidak senang dengan perubahan ini mula mencipta pelbagai teori konspirasi untuk menentang campur tangan Amerika dalam hal ehwal global.

Majoriti rakyat tidak akan faham geopolitik, namun majoriti rakyat akan mengambil berat tentang poket masing-masing. Maka timbullah teori Federal Reserve yang mengatakan Federal Reserve, bank pusat Amerika adalah dikuasai oleh Banker Yahudi yang merancang peperangan di merata dunia supaya kerajaan berhutang untuk membiayai kos peperangan. Dan untuk membayar balik hutang, kerajaan perlu mengenakan cukai ke atas rakyat. Parti-parti sayap kanan yang anti-cukai seperti Tea Party telah menggunakan teori konspirasi sebagai senjata untuk menentang dasar percukaian, mengaitkan cukai dengan rancangan jahat Banker dan kerajaan untuk menakluk dunia. [4]

Selain itu, juga timbul teori bendera palsu (false flag) yang mengatakan pelbagai tragedi yang telah membawa kepada peperangan merupakan kerja dalaman (inside job). Pendukung teori ini percaya bahawa serangan ke atas Pearl Harbor dan Pusat Dagangan Dunia (World Trade Center) adalah dirancang untuk mencipta sentimen pro-perang. Walaupun teori bendera palsu bersifat spekulasi, namun ia tidaklah sekarut teori Freemason dan Illuminati dan titik tolaknya adalah geopolitik. Peristiwa 11 September membolehkan Amerika bertapak di Afghanistan, satu tempat yang sangat strategik kerana kedudukannya yang berdekatan dengan China, Asia Tengah (pintu belakang Rusia) dan Iran yang telah dikenalpasti sebagai ancaman Amerika sejak 1990-an.

Apa-apa pun, politik antarabangsa harus dinilai melalui kerangka yang lebih besar iaitu geopolitik. Teori konspirasi yang melihat kuasa-kuasa besar hanya boneka sebilangan manusia berketurunan Anunnaki adalah terlalu sempit dan tersasar dari realiti. Ada yang melihat Amerika sekadar boneka Israel. Namun ada saat-saatnya Amerika tidak pro-Israel, misalnya semasa pemerintahan George H.W. Bush (1989-1992), dan sikap Bush telah menyebabkannya kalah dalam pilihanraya kerana majoriti orang Yahudi tidak mengundi dia. Amerika memerlukan Israel untuk memenuhi percaturan geopolitk Amerika di Timur Tengah, dan Amerika adalah penting bagi keselamatan Israel. [5] Atas itu hubungan mereka dibina. Maka tidak hairanlah Israel mula berbaik-baik dengan Rusia setelah melihat pengaruh Amerika di Timur Tengah semakin merosot di bawah pemerintahan Obama.

Dalam pergelutan geopolitik dunia sejak WW1, umat Islam kelihatan seolah-olah hanya mampu memainkan watak sampingan dan watak mangsa. Umat Islam pernah menjadi kuasa geopolitik yang hebat suatu ketika dahulu, pernah ‘mengetuk pintu’ Eropah semasa Uthmaniyyah, apakah yang menyebabkan kuasa umat Islam merosot? Konspirasi?

Nantikan artikel seterusnya.

Sumber:

[1] Dale Copeland, Origins of Major War (2001).

[2] Ola Tunander, Swedish-German Geoplitics for a New Century – Rudolf Kjellen’s ‘The State as a Living Organism’ (2001).

[3] Colin Gray & Geoffrey Sloan, Geopolitics, Geography and Strategy (1999).

[4] Kathryn S. Olmstead, Real Enemies: Conspiracy Theories and American Democracy, World War I to 9/11 (2011).

[5] Gabriel Sheffer, Dynamics of Dependence: U.S.-Israeli Relations (1987)


Evolusi Dan Kontroversi Telekomunikasi Turki Uthmaniyyah

Pada tahun 1877, perkhidmatan komunikasi telah berubah wajah lagi. Tahun ini menandakan kedatangan alat peranti baru dalam perkhidmatan telekomunikasi, iaitu telefon.

Sebelum itu, sistem telegraf yang berdasarkan penghantaran mesej titik-titik dan sengkang merupakan alat perantara komunikasi jarak jauh yang utama. Walaupun Alexander Graham Bell sedang berusaha menaik taraf telegraf, dia mendapati bahawa pesanan atau panggilan suara secara langsung juga boleh dihantar secara transmiter melalui elektrik.

Penggunaan telefon berlaku secara drastik dan tersebar meluas melalui Eropah, dunia Arab dan Uthmaniyyah adalah satu lagi inovasi, di mana satu pihak menaik taraf  komunikasi manakala di pihak yang lain memodifikasi dari segi teknikal.

Pengenalan rangkaian telefon di tanah Arab dan Uthmaniyyah adalah salah satu cara di mana inovasi digunakan untuk mengatasi kemajuan bangsa Eropah atau untuk melakukan proses modenanisasi mereka sendiri.

Seperti yang berlaku melalui inovasi lain, rangkaian infrastruktur kolonial sudah tentu mengatasi inisiatif tempatan. Lebih-lebih lagi pada waktu itu Uthmaniyyah tidak melihat kepentingan telefon dalam sistem telekomunikasi Istanbul.

Telekomunikasi Terawal Di Turki

Telefon dicipta pada tahun 1876 dan talian eksperimen pertama kota Istanbul telah dipasang pada tahun 1881. Walau bagaimanapun, ketika itu Uthmaniyyah sudah berada di ambang per4ng.

Lalu melahirkan sifat kecurigaan pemerintah Uthmaniyyah berikutan khuatir jika teknologi baru ini boleh dimanipulasi oleh ejen musuh untuk mengintip dan memintas maklumat penting mengenai apa saja yang menyentuh kedaulatan Turki Uthmaniyyah.

Akhirnya sifat curiga membawa kepada pengharaman penggunaan telefon pada beberapa peringkat, pengharaman ini dikenakan secara ketat terhadap orang awam pada tahun 1888.

Bagaimana pun, ia masih dibenarkan untuk kegunaan di premis yang penting seperti jabatan kerajaan atau untuk kegunaan pasukan tenter4. Justeru, rakyat biasa Empayar Uthmaniyah terus berkomunikasi menggunakan sistem telegraf, pejabat pos dan telegram berbayar.

Setelah berakhirnya revolusi perlembagaan pada 1908, larangan ini ditarik balik dan dalam masa beberapa tahun kemudian, segala kelengkapan material bagi menubuhkan pusat panggilan ditempah dari Perancis.

Pada mulanya rangkaian ini dijangka hanya akan terhad untuk kegunaan premis milik bangsawan dan pejabat kerajaan sahaja, tetapi akibat kekurangan pengetahuan asas dalam sebarang isu teknikal melibatkan alat komunikasi telah menyebabkan situasi panik tercetus.

Justeru,  para pelajar ada yang dihantar ke luar negara bagi mempelajari ilmu sistem komunikasi telefon. Dengan itu, semakin ramai orang biasa mula memasang telefon di kediaman dan perusahaan masing-masing.

Keadaan ini menyebabkan berlaku perkembangan mendadak syarikat telekomunikasi. Para usahawan asing yang berkepentingan di Istanbul berlumba-lumba menonjolkan kelebihan mereka supaya kerajaan memberi mereka hak konsesi untuk mengurus dan menyelenggara sistem rangkaian telefon di mana-mana bandar di Turki.

Syarikat Telekomunikasi Yang Terawal Di Turki

Seramai-ramai para pengusaha yang terlibat, kerajaan telah memilih sebuah konsortium yang diketuai oleh Herbert Lows Webbe, seorang pengusaha yang mendapat sokongan pelabur British, Amerika dan Perancis. Justeru, satu perjanjian selama 30 tahun konsesi untuk Istanbul dan serantau telah ditandatangani pada tarikh 6 Mei 1911.

Untuk itu, sebuah syarikat telah ditubuhkan dengan nama ‘Dersaâdet Telefon Anonim Şirketi’ (Syarikat Telefon Konstantinopel Berhad) yang memiliki sejumlah kakitangan ditempatkan di tiga pusat panggilan utama (switchboard services system) pada Februari 1913 di daerah-daerah tersebut :

Pelaburan teknologi dari Barat dan sewaktu dengannya tidak bertahan lama kerana tercetusnya per4ng Dunia Pertama. Namun, komunikasi sangat penting semasa per4ng Dunia Pertama.

Bahkan di dalam rejimen tenter4 sahaja telah diwujudkan beberapa unit penting melibatkan komunikasi, antaranya ialah Kor Perkhidmatan Pos, Kompeni Isyarat (Signallers), dan posisi sebagai pembawa peranti isyarat telefon juga diwujudkan. Semua ini berada di bawah kendalian Jabatan Pos Dan Telegraf.

Kepentingan Telekomunikasi Dalam Per4ng

Telekomunikasi memainkan peranan yang penting dalam menyampaikan mesej kepada barisan hadapan atau menghantar maklumat terkini ke ibu pejabat. Mereka juga ditempatkan dengan baik untuk menyebarkan maklumat secara tidak rasmi.

Perkhidmatan pos tetap sama penting untuk menjaga semangat tenter4 yang berjuang jauh dari kampung halaman.

Selalunya dalam keadaan yang genting, petugas-petugas dari Jabatan Pos dan Telegraf telah melaksanakan tugas dengan baik bagi memastikan kedua-dua bentuk komunikasi ini saling mempunyai manfaatnya sendiri.

Setelah tamat per4ng, konflik antara pakatan asing dengan para pendokong Republik Turki yang baru ditubuhkan selepas per4ng Kemerdekaan Turki, telah bersifat birokrasi dengan memandang sinis terhadap pelabur dari Barat. Faham-faham saja lah per4ngai Atarurk pada waktu itu yang masih berdendam terhadap Eropah.

Tetapi pada waktu yang sama dia mahu bangsa Turki jadi maju setanding Eropah, maka pintu pelaburan dibuka seperti sebelumnya dan sejak itu, sistem telekomunikasi Turki telah berkembang dengan pesat hingga saat ini. Siapa sangka suatu masa dahulu telefon pernah diharamkan oleh Empayar Uthmaniyyah kan?

Pada seabad yang lalu, panggilan telefon selama tiga minit dari New York City ke San Francisco untuk harga talian darat bernilai kira-kira $500.  Hari ini, kita boleh membuat panggilan yang sama pada telefon bimbit untuk beberapa sen sahaja atau hanya buat panggilan yang menggunakan data internet seperti Whatsapp, malahan sudah banyak syarikat telekomunikasi hari ini menawarkan panggilan percuma ke seluruh rangkaian.

RUJUKAN:

Image and Imperialism in the Ottoman Revolutionary Press 1908-1911: Essays (Palmira Brummet)

-Levant Heritage

-Quora.com


Mitos Kuda Tak Wujud Di Benua Amerika

A.

“Kuda tiada di benua Amerika sebelum kehadiran penjajah Eropah.”

Ini mitos yang wujud setelah seseorang mengetahui bahawa orang Asal Amerikan atau Indian boleh bertamadun tanpa menggunakan haiwan untuk tujuan pengangkutan dan peperangan, seperti Aztec dan Inca.

Apabila kita membaca sejarah kewujudan kuda, benua Amerika adalah pusat kelahiran dan pengembangan evolusi kuda itu sendiri. Dalam erti kata lain, asal-usul kuda bertempat di benua Amerika.

Nenek moyang kuda adalah Eohippus yang cuma bersaiz seekor anjing dan haiwan ini tinggal di Amerika Utara. Sekitar 15,000 tahun, Jambatan Bearing timbul dari cairan ais dan menghubungkan benua Amerika dan Asia. Maka, kuda yang telah berevolusi dari nenek moyang mereka bermigrasi ke Asia dan menjadi haiwan yang cepat tersebar ke hampir seluruh dunia atau haiwan spesifik menurut kajian biogeografi adalah spesis holartik: haiwan yang terdapat di Afrika Utara, seluruh Eurasia kecuali selatan Semenanjung Tanah Arab, Asia Tenggara, dan India; Amerika Utara dan Mexico Utara.

Namun ada sesetengah populasi kuda tetap tinggal di tempat kelahiran mereka sehingga kehadiran manusia membawa kepupusan kepada spesis kuda. Pemburuan tidak terkawal menyebabkan populasi kuda mengecil dan disahkan pupus. Jika masih ada pun ia jarang ditemui. Ketiadaan kuda Amerika ini berterusan sehingga kehadiran penjajah Sepanyol memusnahkan tamadun kaum Aztec.

Kuda-kuda milik tentera Sepanyol yang meninggal dunia dan dibiarkan menjadi kuda liar sehingga ditemui oleh puak-puak orang asal Amerika Utara, kemudian memperdagangkan kuda dan menjadikannya sebagai haiwan terpenting dalam urusan orang asal. Orang asal yang biasa menggunakan kuda adalah puak Cheyenne. Maka, populasi kuda semakin berkembang secara tidak langsung dan Amerika Utara sekali lagi hidup dengan kehadiran semula kuda.

B.

“Mengapa kuda tidak bermigrasi ke Amerika Selatan. Bukankan Mexico adalah jambatan antara Amerika Utara dan Selatan? Pasti kuda boleh migrasi ke sana.”

Baik. Memang ada jambatan geografi yang menghubungkan Amerika Utara dan Selatan iaitu Isthmus of Panama. Kehadiran jambatan ini sememangnya membawa migrasi flora dan fauna dalam jumlah yang besar. Maka migrasi ini dinamakan sebagai Great American Interchange. Opossum, armadillo, dan landak adalah haiwan bermigrasi dari Amerika Selatan manakala beruang, kucing, anjing, Ilama, dan rakun adalah haiwan Amerika Utara yang turut bermigrasi ke selatan.

Bagi kes kuda, ada percubaan spesis ini melintasi Isthmus of Panama dan berjaya ke Amerika Selatan namun kuda memerlukan kawasan habitat yang lebih besar. Amerika Selatan mempunyai kawasan geografi yang mengehadkan mereka untuk terus bermigrasi. Maka, Amerika Selatan bukan benua yang sesuai untuk spesis kuda. Dari kesan migrasi itu, ada sebilangan kuda pupus atau berpatah balik ke Amerika Utara. Tidak hairanlah mengapa kaum Inca dan Aztec tidak menggunakan kuda untuk kemajuan tamadun seperti tamadun dunia lain lakukan. Memang kuda tak nak pun tinggal lama di Amerika Selatan!


Amuk Bangsa Melayu Dalam Sejarah

Amuk merupakan perkataan yang selalu muncul dalam manuskrip Melayu lama. Ini kerana orang Melayu dikatakan selalu “amuk” untuk mendapatkan sesuatu perkara contohnya untuk mempertahankan diri serta tanah air jika diserang. Selain itu, amuk juga dilakukan untuk menuntut bela atas kem4tian seseorang ataupun kerana maruahnya tercabar. Amuk ini bukan sahaja mengerunkan kita orang Melayu tetapi turut digeruni oleh penjajah.

Jono de Barros dalam Decada IV ada menyebutkan “ .. dan mereka menganggap sangat tidak dimaafkan apabila dahi mereka disentuh dengan tangan, mereka menamakan balas d3ndam ini dengan “amok”. Kenyataan ini jelas menunjukkan bahawa amuk orang Melayu itu boleh berlaku dalam perkara yang cukup kecil namun menggores maruah.

Dengan hanya menyentuh dahi sudah cukup untuk orang Melayu melakukan amuk.  Tom Pires turut menyatakan orang Melayu sebagai “malas, mundur, suka pada hiburan, berlaga ayam, tidak boleh dipercayai, putar belit, selalu mengamuk dan cemburu”. Dan jika diperhatikan kebanyakan pendapat orang asing tentang orang Melayu lampau ialah hampir sama sahaja.

Walaupun orang Melayu menyanggah dan tidak setuju dengan pendapat orang asing tersebut namun perkara tersebut sebenarnya memang wujud dalam masyarakat Melayu dan kita sebagai generasi yang berada di zaman moden ini harus buktikan bahawa tidak semua orang Melayu mempunyai sikap yang sedemikian.

Perihal Melayu tulisan Frank Swettenhem

Balfour turut menyebut : “For instance a man sitting amongst his friends and relatives will, without provocation, suddenly start up, weapon in hand, and sl4y all within his reach. I (Dr. Oxley) have known so many as eight k!lled and w0unded by a veryfeeble individual in this manner.” T.M. Gullick dalam bukunya yang bertajuk Malay Society in the Late Nineteeenth Century: The Beginnings of Change sebagaimana yang dipetik oleh Talib Osman yang  menyebut mengenai sikap orang Melayu:

“Agak menonjol huraian Gullick tentang personaliti orang Melayu yang selalu tenteram lagi aman kecuali apabila ia merasa dirinya dihina atau dimalukan. Ini akan mencetuskan keadaan yang dinamakan oleh Gullick sebagai sakit hati. Mungkin lebih tepat jikalau dinamakan d3ndam atau geram kerana kononnya dari sini maka apa yang dikatakan sebagai tenteram pada mulanya menjadi keadaan kelam kabut apabila orang Melayu itu mengamuk: ” Frank Swettenhem dalam bukunya  Malay Sketches ada menyebutkan:

“ Orang Melayu pantang menerima sebarang penghinaan, padanya hal ini harus dihapuskan sekalipun dengan pertumpahan d4rah. Jika dia merasa maruahnya dicemarkan, sama ada hal itu betul atau tidak, dia menyimpan perasaan itu dalam hatinya sehingga dia betul-betul dihantui dengan niat untuk menuntut bela.”

Sebenarnya perkataan amuk itu sendiri sudah digunakan oleh teks Sejarah Melayu yang bertarikh tahun 1614 dan perkataan amuk ini sendiri diulang beberapa kali dalam teks tersebut. Antaranya ialah :

“ …beramuk-amukan, terlalu sabur, rupa kilat cahaya senjata seperti kilat dilangit, sabung-menyabung, gemuruh bunyi bahana tempik hulubalang, dan gemerencing bunyi senjata seperti akan sampai ke langit.” Sejarah Melayu

Sejarah Melayu menceritakan amuk yang berlaku semasa p3rang antara Melaka dengan Kelantan. Dan amuk turut digunakan semasa p3rang antara Melaka dengan Siam. Dalam P3rang Melaka-Siam II, Tun Omar anak kepada Tun Hamzah telah melakukan amuk seorang diri ke atas perahu angkatan Siam sehingga menyebabkan Siam merasa gerun dengan kekuatan tentera Melaka.

Serangan Tun Omar ini telah menimbulkan kucar kacir dalam kalangan tentera Siam sehingga mereka berbelah bahagi samada untuk meneruskan serangan ke atas Melaka ataupun tidak. Pada malamnya, Tun Perak telah mengarahkan jamung api diikat di pokok supaya tentera Melaka kelihatan ramai. Selepas melihat senario ini, maka tentera Siam telah mengambil keputusan untuk berundur.

Dalam P3rang Musuh Bisik antara Kedah dengan Siam, semasa serangan mengejut 7000 tentera Siam di Kedah maka orang Kedah yang tidak bersedia itu yang terdiri daripada Dato Wan Panji, Wan Sidik, Dato Raja Akil, Dato Chelang Panjang, Tunku Long Puteh, Tunku Mat Riau, Datuk Lela Kasa, Dato Bohor Garang, Dato Pahlawan Haji Ahmad dan ratusan lagi penduduk Kedah yang tidak bernama telah melakukan amuk sehingga berjaya membvnuh ramai tentera Siam walaupun akhirnya mereka terkorban kerana mempertahankan tanah air. Sebab itulah saya sering mengatakan bahawa amuk ini merupakan sifat istimewa orang Melayu jika mereka merasakan maruah mereka tercalar atau air muka mereka diinjak-injak.

Dalam dunia yang lebih moden dan undang-undang dikuatkuasakan, kejadian amuk ini semakin berkurangan dan amat jarang sekali kita mendengarnya sehinggalah kejadian amuk paling popular berlaku pada tahun 1987 apabila Prebet Adam melepaskan tembakan rambang di Chow Kit sehingga menyebabkan seorang lelaki terbvnuh. Tindakan prebet Adam itu menurut keluarganya kerana masalah tekanan di tempat kerja.

Peristiwa 13 Mei 1969 merupakan satu peristiwa yang menjadi bukti penting yang menunjukkan amukan orang Melayu apabila maruah mereka diletakkan di tempat yang tidak sepatutnya. Walaubagaimanapun, kita tidak boleh menafikan hakikat bahawa setiap bangsa di dunia ini mempunyai sifat amuk masing-masing tambahan lagi jika maruah mereka diinjak-injak.


Detik Pemergian Dua Tokoh Terbesar Islam: Al-Fateh Dan Salahuddin

Detik-detik pemergian Al-Fateh

Bunyi-bunyian loceng gereja dan dentuman letupan meriam menggegarkan seluruh isi kota Vatikan. Kesemua rakyat yang mendiami wilayah di bawah penguasaan Pope Sixtus IV dan para raja Kristian Eropah bersorak ria meraikan kematian seorang musuh yang paling dibenci mereka.

Pesta dan jamuan makanan diadakan berterusan selama tiga hari tiga malam tanpa henti. Laungan yang kedengaran ketika itu ialah “La Grande Aquila è morta!” (Helang Agung Sudah Pun Mati.”)

Perarakan di jalan-jalan kota Vatikan dan Venecia yang dilaksanakan oleh para penduduk dan penguasa kota menggamitkan lagi suasana kebahagiaan ini.

Ya, pada tanggal 3 Mei 1481 M, Sultan Muhammad al-Fateh telah meninggal dunia ketika berusia 49 tahun. Berita kewafatan al-Fateh yang tersebar cepat ke seluruh pelosok jajahan wilayah Eropah disambut dengan kesyukuran dari para penganut agama Kristian Katolik.

Dari kisah yang lain mengatakan bahawasanya berita kewafatan baginda diketahui oleh rakyat Venecia selepas 6 tahun kewafatan baginda.

Surat yang dihantar oleh duta besar negara Eropah, Nicollo Cocco sampai ke tangan penguasa Venecia pada tanggal 29 Mei 1488 M.

Tetapi berita ini kewafatan al-Fateh disambut dalam keadaan sedih oleh para rakyat Turki Utmaniyah yang terdiri daripada rakyat beragama Islam dan Kristian Ortodoks. Mereka saling berkabung atas pemergian pemimpin agung ini.

Sultan Muhammad al-Fateh wafat ketika baginda dalam perjalanan bersama pasukan tenteranya untuk menakluk sebuah kota dan beberapa ahli sejarah berpendapat:

1) Baginda wafat ketika dalam perjalanan bersama tenteranya untuk menakluk kota Vatikan milik empayar Rom Suci di Itali.

2) Baginda wafat ketika merancang mahu menyerang pusat kekuasaan di negara Sepanyol atau Perancis.

3.) Baginda wafat ketika mahu menakluk Kesultanan Mamluk dan menabalkan dirinya sebagai Khalifah selepas itu.

Ada beberapa pendapat ahli sejarah mengemukakan sebab kewafatan baginda iaitu :

1) Baginda wafat akibat sakit dalaman yang tidak dikenal pasti.

2) Baginda wafat akibat sakit rahang gigi yang dideritai sejak tahun 1470 M.

3) Baginda wafat akibat diracun. Doktor peribadinya, Ya’akub Pasha mengambil kesempatan untuk meracun apabila beliau melihat baginda dalam keadaan kondisi yang sangat tenat.

Jenazah baginda dikuburkan berdekatan Masjid al-Fatih di Istanbul, Turki. Sebelum baginda wafat, baginda menyatakan wasiatnya tentang pewakafan Masjid al-Fatih, iaitu:

1. Sepuluh orang Hafizul Quran ditugaskan untuk membaca Al-Quran setiap hari Jumaat sebelum masuk waktu solat Jumaat.

2. Dua puluh orang soleh ditugaskan untuk mengkhatamkan Al-Quran setiap hari setelah solat subuh.

3. Dua puluh orang soleh ditugaskan untuk membaca 70.000 kalimah tauhid setiap hari setelah solat Subuh.

4. Sepuluh orang ditugaskan untuk membaca 10 000 shalawat ke atas Nabi Muhammad saw setelah solat Subuh.

Wasiat ini terpampang berdekatan pintu masuk sebelah kiri masjid al-Fatih.

Al-Fatihah untuk Sultan Muhammad al-Fateh, pemimpin yang disebutkan oleh Rasulullah saw di dalam hadisnya.

Pemergian Salahudin Al-Ayubi

Bersamaan pada 27 Safar 589 H dalam umur sekitar 56 tahun, Sultan Salahuddin telah wafat & jenazahnya dikebumikan di luar kawasan Masjid Umayyah, Damaskus, Syria.

Pendiri & sultan pertama Dinasti Ayyubi yang di mana selama pemerintahannya berjaya menyatukan umat Islam di bawah satu panji kalimah syahadah.

Dan usahanya yang paling bersejarah dalam sejarah umat Islam adalah membebaskan kota Jerusalem ( Baitulmaqdis ) daripada tangan tentera Salib pada tanggal 2 Oktober 1187M.

Harta yang ditinggal Salahuddin setelah kewafatannya hanya sekeping dinar & 43 dirham, tiada tanah atau istana mewah sehingga ahli keluarganya terpaksa meminjam duit untuk menguruskan pengebumian baginda.

Malam Kewafatan Baginda

4 MAC 1193M / 27 Safar, 589H.

Malam itu telah nampak tanda-tanda akan berakhir kehidupan Salahuddin.

Syeikh Abu Ja’afar, seorang yang warak telah diberi kepercayaan untuk duduk disebelah Salahuddin ketika baginda sedang nazak. Salahuddin ketika itu diantara kondisi pengsan dan sedar. Lalu setelah itu, Syeikh Abu Jaafar membacakan ayat:

“Dialah Allah, tidak ada Tuhan melainkan Dia, Yang mengetahui yang ghaib dan yang nyata”.

(Al-Hasyr : 22)

Apabila Syeikh Abu Jaafar selesai membacakan ayat tersebut, Salahuddin terus membuka matanya sambil tersenyum dengan muka yang berseri & perasaan yang gembira dia berkata:

“Memang benar.”

Setelah mengucapkan kata-kata itu, Salahuddin pun pulang ke rahmatullah.


Kenapa Harga Minyak Turun?

Harga minyak mentah jatuh merudum. Selepas jatuh sebanyak 10% ke $41 setong (penanda aras WTI) pada Jumaat lepas, pagi ni jatuh lagi 31% ke $28 setong. Balik ke harga tahun 2015-2016.

Punca kejatuhan ialah kegagalan perundingan antara OPEC (diketuai oleh Saudi) dan Rusia pada Jumaat lepas. Dalam berita ada lapor, tapi kebanyakan berita just copy and paste ayat Reuters tak ada ulasan detail, orang baca pun rasa blur.

OPEC ialah kumpulan negara-negara pengeluar minyak terbesar di dunia dengan market share dalam 30%. Dalam OPEC ada Saudi, UAE, Iraq, Iran, Kuwait, Venezuela dan beberapa negara Afrika lagi. Rusia pula merupakan pengeluar minyak ke-3 besar dunia selepas US (tak sangka kan) dan Saudi dengan market share dalam 12-14%.

OPEC dan Rusia mula bekerjasama sejak 2016 untuk menstabilkan harga minyak. Ikut hukum supply and demand, harga minyak akan naik apabila demand naik atau supply jatuh, harga akan turun kalau demand jatuh atau supply naik. Demand tak boleh control, tapi supply boleh. Dengan market share yang OPEC-Rusia ada, kalau mereka nak harga minyak naik, mereka just potong keluaran minyak.

Penularan COVID-19 menyebabkan demand minyak jatuh. Aktiviti ekonomi kat China (pengimport minyak terbesar dunia) slow down, orang pun kurang travel naik kapal terbang (yang perlu isi minyak). Jadi pada Khamis lepas, OPEC mencadang kepada Rusia untuk memotong supply minyak untuk naikkan harga ke $60. Semasa OPEC dan Rusia bermesyuarat, harga minyak berada pada $45-46 setong.

Tapi Rusia tak setuju. Rusia anggap harga minyak sekarang dah OK sebab bajet Rusia bersandarkan unjuran $42 setong. Gila zuhud, untung $18 pun tak nak. Saudi merajuk, maka Saudi release dia punya supply untuk turunkan harga minyak, nak tengok Rusia masih nak berlagak tak potong ke tak.

Apesal Rusia tak nak setuju in the first place? Rusia tak nak untung ke? Ke ada konflik antara Rusia dan Saudi?

Sebenarnya, “Xiang Zhuang wu jian, yi zai Pei Gong” (Google je kalau nak tau apa maksud). Rusia sebenarnya nak ambil peluang ini untuk cucuk US.

Pada 18 Februari yang lepas, US telah mengenakan sekatan ke atas syarikat minyak nasional Rusia iaitu Rosneft atas hubungan perdagangannya dengan Venezuela. US sokong ketua pembangkang kat Venezuela, Guaido untuk jatuhkan kerajaan Maduro di Venezuela, jadi Trump cuba tekan Rosneft supaya Rusia tarik sokongannya kepada Maduro, dan juga untuk tekan Maduro sampai jatuh.

So business minyak Rusia memang terjejas sebelum gelombang baru COVID lagi. Sekarang Saudi nak naikkan harga minyak, Rusia tak untung mana, sebaliknya US untung sebab US adalah pengeluar minyak terbesar dunia sekarang dengan shale oil dia. Dah lah US sekat minyak orang, sekarang tak potong supply minyak pun boleh enjoy harga yang lebih tinggi, macam mana Rusia nak setuju dengan deal macam tu.

Putin dah boleh agak Saudi akan emo kalau Rusia menolak cadangan Saudi, dan seterusnya merajuk dan push down harga minyak, kononnya nak “mati sama-sama”. Tapi kejatuhan harga minyak ini akan memberi kesan kepada US juga, walaupun kesannya tak seteruk Saudi (40% daripada GDP bergantung kepada minyak) atau Rusia (30% daripada GDP) sebab hanya 8% daripada GDP US datang daripada sektor minyak.

Tahun ni tahun election. Kejatuhan harga minyak akan menjejaskan keuntungan syarikat-syarikat shale oil yang concentrate dekat negeri-negeri Texas, West Virginia, Pennsylvania, Montana, North Dakota, Wyoming, semua negeri-negeri yang undi Trump masa tahun 2016. Syarikat minyak besar-besar macam ExxonMobil dan Chevron pun penyokong Trump dan Republican. Mau kalah Trump nanti kalau syarikat-syarikat ni merajuk.

Jadi apa yang Saudi buat sekarang memang kena dengan plan Putin. Trump tak akan biarkan harga minyak jatuh dan akan intervene supaya harga minyak kembali ke paras yang munasabah ($60 ke atas). Tapi knowing Trump, dia tak akan terus tunjuk lemah dan akan main tarik tali dulu dengan Rusia. So sementara itu tak hairan kalau harga jatuh ke bawah $20.

“Eh takkan semua benda ko nak geopolitik-kan?” Sorry, harga minyak memang sentiasa berkaitan dengan geopolitik. Kejatuhan minyak tahun 2014-2016 juga disebabkan oleh pengeluaran shale oil oleh US yang membuat supply minyak melambak dalam pasaran. Tujuannya adalah untuk menghukum Rusia yang buat hal kat Ukraine. Penarikan sekatan US ke atas Iran pada 2015 lagi membuat harga free fall ke $27 setong. Akibatnya, Saudi kena bekerjasama dengan Rusia untuk menstabilkan harga minyak (boleh baca Bab 38. “Masa Depan Petropolitics” dalam Dunia Tanpa Tembok II, saja promote).

Ini adalah good reminder kepada sesiapa yang masih menaruh harapan kepada sektor minyak. Harga minyak bukan saja tak stabil malah fluctuate ikut geopolitik. Lagi-lagi dengan adanya shale oil, rasanya minyak nak kembali ke $100 setong pun dah hampir mustahil. Negara yang bijak akan move away dari pergantungan kepada minyak sebagai sumber hasil negara.


Ibnu Al-Nafis: Ulama Dan Saintis Muslim Yang Dilupai

Tidak
ramai tahu, terlalu banyak sumbangan para cendekiawan Islam terhadap dunia
moden hari ini dalam pelbagai bidang dari bidang astronomi hinggalah bidang
perubatan. Antara nama-nama yang dianggap tidak asing ialah Ibnu Sina, Ibnu Khaldun,
Ibnu Rusyd, Jabir ibnu Hayyan, al-Biruni dan Ibnu al-Nafis. Ibnu al-Nafis
menjadi sebutan ramai kerana hasil kerjanya berkenaan peredaran darah pulmonari
muncul jauh lebih awal berbanding teori anatomi William Harvey dalam bukunya De
Motu Cordis.

Biografi

Bagi peminat sejarah terutama dunia perubatan, ramai mengenalinya sebagai doktor perubatan dan pakar anatomi tubuh manusia. Tetapi cendekiawan yang dilahirkan di sebuah kampung bernama Karashia berhampiran Damsyik pada tahun 1213 ini juga merupakan seorang ahli teologi, sasterawan dan ulama mazhab Syafie yang terkenal. Buktinya, semasa kecil beliau sudah menunjukkan minat terhadap teologi, sastera dan falsafah sebelum menuntut ilmu perubatan di Hospital Nuri selama 10 tahun. Beliau dianggap sezaman dengan seorang lagi ahli perubatan terkenal, Ibnu Abi Usaibia dengan kedua-duanya pernah mendapat didikan doktor terkenal abad ketika itu, al-Dakhwar. Bagaimanapun, nama Ibnu al-Nafis tidak disebut dalam semua kamus biografi Kehidupan Para Tabib karangan Ibnu Abi Usaibia berkemungkinan atas sebab perseteruan peribadi atau persaingan antara mereka berdua.

Pada
tahun 1236, Ibnu al-Nafis bersama beberapa orang rakannya berpindah ke Mesir
atas permintaan pemerintah kerajaan Ayubiyyah ketika itu, Sultan Malikul Kamil
atau Meledin. Beliau dilantik sebagai ketua doktor di Hospital Al-Naseri di
mana beliau bertanggungjawab mengajar ilmu perubatan dan merawat pesakit di
situ selama beberapa tahun. Semasa di Al-Naseri, salah seorang pelajar Ibnu
al-Nafis yang terkenal ialah Ibnu al-Quff, seorang cendekiawan Arab beragama
Nasrani. Selain sibuk mengajar di Al-Naseri, beliau juga meluangkan masa
sebagai tenaga pengajar di Madrasah al-Masruriyyah.

Kebanyakan masa Ibnu al-Nafis dihabiskan di Mesir dan beliau menjadi saksi kepada pelbagai peristiwa yang menimpa umat Islam ketika itu seperti kejatuhan Baghdad di tangan pihak Mongol dan kebangkitan kerajaan Mamluk. Melihat kepada reputasinya sebagai doktor perubatan terkenal, maka tidak hairanlah ramai pemimpin terkenal ketika itu seperti Sultan Az-Zahir Baybars memilih beliau sebagai doktor peribadinya. Semasa Ibnu al-Nafis berusia 74 tahun, beliau dilantik sebagai ketua doktor di Hospital al-Mansori dan terus berkhidmat di sana hingga ke akhir hayatnya. Sebelum kembali ke rahmatullah pada tahun 1288, Ibnu al-Nafis mendermakan rumah dan perpustakaannya kepada Hospital Qalawun agar ia dapat dimanfaatkan untuk kegunaan orang awam.

Kajian sistem peredaran darah

Antara kitab yang mengharumkan namanya dalam dunia perubatan ialah Al-Shamil fi al-Tibb (Ensiklopedia Perubatan Menyeluruh) dan Sharh Tashrih al-Qanun (Komentar Anatomi dalam kitab al-Qanun karya Ibnu Sina). Sebelum penemuan kitab Sharh Tashrih al-Qanun pada tahun 1924 oleh Dr Muhyo al-Tatawi, seorang pakar perubatan Mesir, ramai menganggap individu yang bertanggungjawab menemui sistem peredaran darah manusia ialah Michael Servetus (1511-1553) dan Realdus Colombo (1516-1559).

Namun, dapatan maklumat dalam kitab karangan Ibnu al-Nafis itutelah membuatkan sejarawan seperti Aldo Mieli, Max Meyerhof dan Edward Cappola mengesahkan bahawa sumbangan beliau sebenarnya telah merungkai kebuntuan para pengkaji sistem peredaran darah dengan menghubungkait sistem kardiovaskular dan sistem pernafasan manusia.

Kajian Ibnu al-Nafis itumerupakan kesinambungan daripada penemuan ramai sarjana sebelum beliau seawal zaman sebelum masihi (SM) iaitu ketika Mesir Purba (1700-1500 SM), Yunani Purba (500-325 SM) dan Alexandria (325- 250 SM) sebelum diteruskan pada era Rom khasnya semasa era Galen (130-210) sehinggalah kepada zaman William Harvey (1578-1657).

Ilmu pengetahuan berkaitan sistem anatomi dan fisiologi jantung serta peredaran darah yang telah berkembang sejak zaman Mesir Purba lagi melibatkan kepercayaan bahawa jaringan saluran darah bersambung dengan jantung dan bertanggungjawab terhadap denyutan nadi, peredaran udara, bahan kumuh, darah dan roh. Perkara ini telah dicatatkan dalam Ebers Papyrus yang merupakan rekod ilmu perubatan Mesir di atas lembaran kertas papirus yang dibeli oleh Georg Ebers pada tahun 1873.

Seribu tahun kemudian, Hipprocrates (460-375 SM) menerusi karya On the Heart pula semasa zaman Yunani Purba telah memperincikan lagi sebahagian daripada sistem kardiovaskular manusia. Beliau menyebut paru-paru melitupi jantung bagi ‘menyejukan’ organ tersebut akibat aktiviti lasak mengembang dan menguncup.

Selain itu, beliau juga berpandangan jantung mempunyai dua ruang atau ventrikel yang mana ventrikel kiri lebih kecil daripada ventrikel kanan, namun dinding ototnya lebih tebal akibat ‘haba’ yang terhasil di dalam ruang tersebut. Ventrikel kiri pula dikatakan tidak menampung darah tetapi hanya mengisi hempedu kuning yang turut menempatkan ‘semangat’ (spirit) dan ‘minda’ (mind). Manakala Aristole (384-322 SM) pula membuat kesimpulan selepas melakukan pembedahan ke atas beribu haiwan dengan menyatakan jantung mempunyai tiga ventrikel dan dua saluran darah yang besar yang kini dikenali sebagai vena cava dan arteri pulmonari.

Biarpun pandangannya tentang tiga ventrikel dianggap silap, kajian Aristotle membantu pemahaman terhadap sistem saluran darah yang bersambung dengan jantung serta peranan masing-masing ketika membawa darah masuk dan keluar daripada jantung. Herophilus (325-255 SM) pada zaman Alexandria di Mesir pula telah mendapati bahawa arteri juga mengucup dan mengembang serta memiliki dinding saluran yang enam kali lebih tebal daripada vena.

Erasisratus (310-250 SM) pula memperincikan berkenaan injap semilunar yang berbentuk bulan sabit dalam ruang jantung yang dikenali kini sebagai injap tricuspid dan bicuspid. Beliau menyatakan darah yang masuk ke ventrikel kanan jantung akan terus paru-paru sebelum membawa ‘udara’ kembali ke ventrikel tersebut. Udara tersebut menimbulkan satu kepercayaan baharu bahawa ia dibawa bersama ‘semangat’ (vital spirit) dalam badan.

Penaklukan Alexandria di Mesir oleh Empayar Rom mengakibatkan aktiviti penyelidikan berkaitan sains perubatan terjejas kerana pembedahan ke atas mayat manusia tidak lagi dibenarkan. Namun, itu tidak menghalang tokoh besar seperti Cladius Galen (130-201) dari membuat penemuan ventrikel kiri jantung lebih pejal dan berotot berbanding ventrikel kanan kerana peranan yang berbeza dalam menerima dan mengepam darah, bukannya akibat ‘haba’.

Kekangan yang dihadapi Galen ketika itu menyebabkan beliau menganggap bahawa darah beredar melalui ‘rongga halus’ pada dinding pembahagi antara dua ventrikel (interventricular septum). Malah, Galen turut menyangkal dakwaan tokoh-tokoh sebelum beliau dengan mengatakan bahawa bukan udara yang kembali melalui arteri pulmonari, tetapi darah yang kemudian melepasi ‘rongga halus’ tersebut untuk ke ventrikel kiri.

Untuk
beberapa ratus tahun berikutnya terutama semasa Zaman Keemasan Islam, teori
Galen ini digunapakai dalam dunia perubatan terutama dalam soal anatomi. Tetapi
teori tersebut mula dicabar dengan Ar-Razi(856-925) umpamanya mengkritik pandangan Galen dengan menyatakan jantung
tidak mempunyai tulang sebagai pelapik bawah organ tersebut. Sementara Hally Abbas(930-994) dan Al-Akhwayni Bukhari (meninggal
tahun 983) pula telah memperincikan arteri koronari. Namun begitu, Ibnu Sina(980-1037) telah
mengangkat semula karya Galen dan Aristole berkaitan ‘rongga halus’ pada
dinding septumdalam
karya beliau.

Tetapi teori Ibnu Sina yang mengangkat karya Galen dan Aristotle ini ditolak Ibnu al-Nafis termasuk pandangan jantung mempunyai tiga ventrikel. Beliau juga telah memperincikan sistem pernafasan dengan lengkap setelah melakukan banyak bedah siasat ke atas mayat bagi merungkai persoalan yang telah dibangkitkan.

Hal ini penting kerana pada zaman Ibnu al-Nafis, karya penulisan Galen dan Ibnu Sinasangat mempengaruhi pemahaman ilmu berkaitan peredaran darah sejak sekian lama. Menerusi kitab Qanun At-Tibb, Ibnu Sina juga memberi komentar terhadap karya Galen bertajuk On the Natural Faculties (ditulis pada tahun 170) Sumbangan Galen berkenaan perincian sistem peredaran darah menarik perhatian ramai cendekiawan perubatan ketika itu termasuk Ibnu Sina dan Ibnu al-Nafis.

Galen menyatakan makanan yang diproses dalam perut akan diserap oleh hati (label 1) untuk proses penghasilan darah dengan bantuan ‘natural spirit’ sebelum melalui vena cava (label 2) untuk ke jantung. Sebahagian darah akan mengalir ke ventrikel kanan jantung (label 3) untuk memasuki paru-paru melalui arteri pulmonari bagi membekalkan nutrisi.

Baki aliran darah tersebut pula akan ke ventrikel kiri jantung (label 4) melalui ‘rongga halus’ di dinding pembahagi antara dua ruang ventrikel jantung (interventricular septum). ‘Rongga halus’ yang disebutkan ini telah bikin telinga ramai sarjana perubatan berasap selama hampir satu milenia sebelumnya.

Bagi menjawab teori Galen dan Ibnu Sina, Ibnu al Nafis melalui karya beliau Syarah Al-Tashreeh al Qanun telah menjawab kitab Qanun At-Tibb sebenarnya merupakan kesinambungan kerja Galen. Beliau menyatakan bahawa darah sebenarnya mengalir dari ruang ventrikel kanan jantung ke ruang ventrikel kiri tanpa melalui ‘rongga halus’, iaitu bukan aliran darah secara terus.

Septum iaitu ‘dinding’ antara dua ruang ventrikel jantung ialah otot pembahagi yang pejal dan tidak mempunyai rongga atau bukaan untuk membenarkan aliran darah menembusinya. Sebaliknya, darah akan beredar ke paru-paru terlebih dahulu melalui arteri pulmonari bagi menyerap udara sebelum kembali ke ruang ventrikel kiri jantung melalui vena pulmonari untuk dipam ke seluruh badan. Perkara ini disebutkan oleh Galen sebagai vital spirit seperti yang teah disebutkan di atas.

Komentar
Ibnu al-Nafis ini merupakan sesuatu yang sangat menggemparkan dunia perubatan ketika
itu kerana beliau telah berjaya merungkai misteri ‘rongga halus’ yang
membingungkan banyak pihak sejak sekian lama. Sejarawan perubatan John West
berpandangan para saintis dan pakar perubatan Eropah berbangsa Itali seperti
Michael Servetus (1511-1553) hanya membuat kesimpulan ulangan sama seperti yang
telah direkodkan 300 tahun lebih awal oleh Ibnu al-Nafis.

Selain menyelesaikan permasalahan ‘rongga halus’, beliau juga menjangkakan kewujudan manafidh atau jaringan halus yang menghubungkan antara arteri pulmonari dan vena pulmonari dalam paru-paru. Jaringan halus ini akhirnya diperincikan oleh Marcelo Malphighi (1628-1694) sebagai kapilari pulmonari (pulmonary capillaries) iaitu salur darah halus yang menjadi medium untuk darah membebaskan gas karbon dioksida dan menyerap gas oksigen seperti yang diketahui perubatan moden hari ini.Pandangan Falsafah Ibnu Al-Nafis Pandangan falsafah beliau dimuatkan dalam sebuah karya fiksyen iaitu Risālat Fādil ibn Nātiq yang ditulis oleh beliau untuk menjawab sebuah novel tulisan Ibnu Tufail bertajuk Hayy ibn Yaqdhan yang ditulis semata-mata untuk menyerang kitab tulisan Imam Al-Ghazali bertajuk Tahāfut al-Falāsifa. Untuk pengetahuan semua, novel ini merupakan antara novel falsafah terawal dalam sejarah dunia.

Seperti
yang kita ketahui, pada fasa yang lebih awal daripada itu, dunia Islam
digemparkan dengan kritikan-kritikan Imam Al-Ghazali ke atas Ibn Sina dan ahli
falsafah Islam yang lainnya apabila mereka terlalu tenggelam dalam falsafah
Yunani dalam mengungkapkan soal berkaitan metafizik. Kritikan Imam Al-Ghazali
dibalas oleh ahli falsafah lain seperti Ibn Russhd dan Ibnu Tufail.

Jadi,
mahu mempertahankan Imam Al-Ghazali dan karyanya iaitu Tahāfut al-Falāsifa yang
ditembak oleh Ibnu Tufail, lantas terhasilnya Risālat Fādil ibn Nātiq. Menurut
Ibnu Al-Nafis, buku ini merangkumi usaha beliau mempertahankan sistem dan
undang-undang Islam dan doktrin umat Islam mengenai misi Nabi, kebangkitan
manusia pada hari kiamat nanti dan mengenai proses perubahan manusia dari alam
manusia ke alam lain dalam agama Islam.

Impak sumbangan Ibnu al-Nafis

Penterjemahan karya-karya Mesir Purba, Yunani dan Alexandria kepada Bahasa Arab dan kemudiannya Bahasa Latin telah membantu menyebarkan lagi ilmu pengetahuan termasuklah dalam bidang perubatan di Eropah. Penubuhan Sekolah Perubatan Salerno di Itali pada kurun ke-10 Masihi menyaksikan ramai sarjana perubatan cuba menyambung legasi ilmu berkaitan sistem kardiovaskular dan peredaran darah.

Misalnya Mandino da Luzzi (1276-1326) cuba memberi penekanan semula bahawa jantung mempunyai tiga ventrikel dan berusaha mempopularkan semula ‘rongga halus’ pada dinding septum jantung. Namun, Berengario da Carpi (1470-1550) memperbetulkan semula pandangan itu dengan menyatakan jantung hanya mempunyai dua ventrikel, dua atria dan injap-injap di dalamnya.

Sementara Micheal Servetus (1511-1553) pula membuat perincian lebih mendalam tentang sistem peredaran darah dalam paru-paru lantas mengukuhkan semula penemuan Ibnu al-Nafis sebelum ini bahawa darah beredar daripada ruang kanan jantung dan bukan melalui ‘rongga halus’ pada dinding septum tetapi menerusi saluran kapilari darah paru-paru sebelum kembali semula ke ruang kiri jantung untuk dipam ke seluruh badan.

Kajian Servetus ini merupakan satu ulangan kesimpulan yang bertepatan dengan pandangan Ibnu al-Nafis tentang peranan sistem pernafasan. Beliau juga mendapati wujud perbezaan kegelapan warna darah yang memasuki dan keluar daripada paru-paru. Hari ini perbezaan kegelapan warna darah yang masuk dan keluar daripada sistem paru-paru melalui vena, kapilari dan arteri ini sebenarnya merujuk kepada darah tidak beroksigen (gelap) dan darah beroksigen (cerah).

Tokoh lain seperti Realdo Colombo (1516-1559) turut mengesahkan ketepatan dapatan Micheal Servetus dan Ibnu al-Nafis tentang ketiadaan ‘rongga halus’ pada septum jantung dan menyebut dalam De re anatomica libri XV pada tahun 1559 bahawa darah yang melalui sistem pernafasan mengangkut udara sebelum kembali ke jantung.

Kajian Colombo ini turut disokong oleh seorang lagi tokoh perubatan bernama Andreas Vesalius (1514-1564). Menerusi tulisannya bertajuk De humani corporis fabrica libri septem (1543), beliau pada mulanya mengatakan kewujudan ‘rongga halus’ sebelum membuat pembetulan pada 1559 selepas bersetuju dengan perincian oleh Colombo dalam de re Anatomica.

Karya-karya tokoh perubatan Itali khasnya Micheal Servetus banyak ditempatkan di Universiti Padua dan mempengaruhi kajian perubatan di Eropah pada ketika itu. Universiti itu kemudiannya menjadi tempat pengajian William Harvey (1578-1657) dalam bidang perubatan dengan bimbingan Fabricius ab Aquapendenta (1537-1619) sebelum Harvey menulis karya besarnya Motu Cordis pada 1628.

Jelas sekali bahawa penemuan besar Ibnu al-Nafisberkenaan sistem peredaran darah yang melalui sistem pernafasan terlebih dahulu sebelum kembali semula ke jantung bukan sahaja telah menafikan pandangan akan kewujudan ‘rongga halus’ pada septum jantung, malah membuka lembaran kajian ilmu berkaitan peranan darah yan mengambil udara beroksigen di paru-paru sebelum dipam semula oleh jantung ke seluruh badan.

RUJUKAN:

Zabidi, Muhammad Azrul. (2018). Sejarah Ringkas Perkembangan Ilmu Berkaitan Perubatan Transfusi Dan Sumbangan Ibn Nafis Sebelum William Harvey, 1628 (A Brief Histroy of Development of Transfusion Medicine Related Knowledge and Ibn Nafis’s Contribution Prior to William Harvey, 1628). Jurnal Al-Tamaddun, Bil. 13 (2), 89-102.

Dr.
Abu Shadi Al-Roubi (1982), “Ibn Al-Nafis as a philosopher”, Symposium
on Ibn al-Nafis, Second International Conference on Islamic Medicine: Islamic
Medical Organization, Kuwait (cf. Ibn al-Nafis As a Philosopher Archived
2008-02-06 at the Wayback Machine, Encyclopedia of Islamic World)


Mengapa Kita Diuji?

Kita perlu ingat, dunia ini ialah tempat Tuhan menguji keimanan dan ketakwaan hamba-Nya. Amati firman Allah s.w.t dalam ayat 2, Surah Al-Mulk, “Dialah yang telah mentakdirkan adanya mati dan hidup (kamu) – untuk menguji dan menzahirkan keadaan kamu: siapakah di antara kamu yang lebih baik amalnya; dan Ia Maha Kuasa (membalas amal kamu), lagi Maha Pengampun, (bagi orang-orang yang bertaubat).” Ujian yang membezakan seseorang itu gagal atau berjaya mencapai matlamat unggul hamba-Nya iaitu syurga Allah s.w.t.

Satu lumrah bila kita berada di tempat kerja, tempat makan, masjid atau dalam rumah kita sendiri, pasti kita akan terdengar keluhan seperti “Kenapa aku?” atau “Mengapa aku yang diuji? Mengapa Tuhan tak uji orang lain?” jika mereka diuji dengan ujian-ujian yang berat. Hakikatnya, Tuhan menguji manusia mengikut apa yang boleh ditanggungnya kerana Dia mengetahui kemampuan hamba-Nya dalam mengharungi ujian yang diberi kepada individu tersebut. Amati firman Allah s.w.t dalam ayat 286, Surah Al-Baqarah, “Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya, dan ia juga menanggung dosa kejahatan yang diusahakannya. (Mereka berdoa dengan berkata): “Wahai Tuhan kami! Janganlah Engkau mengirakan kami salah jika kami lupa atau kami tersalah. Wahai Tuhan kami ! Janganlah Engkau bebankan kepada kami bebanan yang berat sebagaimana yang telah Engkau bebankan kepada orang-orang yang terdahulu daripada kami. Wahai Tuhan kami! Janganlah Engkau pikulkan kepada kami apa yang kami tidak terdaya memikulnya. Dan maafkanlah kesalahan kami, serta ampunkanlah dosa kami, dan berilah rahmat kepada kami. Engkaulah Penolong kami; oleh itu, tolonglah kami untuk mencapai kemenangan terhadap kaum-kaum yang kafir.”

Kita kena ingat, ujian ini datang dalam pelbagai bentuk. Ada ujian dalam bentuk kesusahan seperti kelaparan dan kehausan yang berpanjangan, ketakutan akibat diancam atau ditimpa bencana alam, tertekan dan hilang mata pencarian. Ini dinyatakan Allah s.w.t dalam ayat 155, Surah Al-Baqarah, “Demi sesungguhnya! Kami akan menguji kamu dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan dari harta benda dan jiwa serta hasil tanaman. Dan berilah khabar gembira kepada orang-orang yang sabar.” Dan ada juga ujian berbentuk kesenangan seperti kekayaan dan kekuasaaan. Usah pandang enteng ujian sebegini kerana ada manusia mampu bersabar dengan ujian kesusahan tetapi gagal dalam mengharungi ujian kesenangan. Seorang sahabat bernama Abdul Rahman bin Auf r.a menceritakan, “Kami diuji dengan kesusahan ketika bersama Rasulullah s.a.w dan kami dapat bersabar. Kemudian kami diuji dengan kesenangan-kesenangan setelah baginda wafat dan kami pun tidak dapat bersabar.” (Riwayat Tirmidzi) Allah sendiri menegaskan dalam Al-Quran bahawasanya Dia menguji manusia dengan ujian sama ada yang baik atau buruk. Ini berdasarkan firman-Nya dalam ayat 35, Surah Al-Anbiya, “Setiap diri akan merasai mati, dan Kami menguji kamu dengan kesusahan dan kesenangan sebagai cubaan; dan kepada Kamilah kamu semua akan dikembalikan.”

hidup. Pada akhir ayat 155, Surah Al-Baqarah, Dia memuji dan mengiktiraf hamba-hamba-Nya yang bersabar apabila mereka ditimpa ujian atau musibah. Orang yang bersabar bila diuji akan merasa tenang dan rasional dalam tindakannya. Dan mereka juga dapat bersangka baik dengan Tuhan dan dapat melihat dengan jelas hikmah yang didatangkan-Nya di sebalik ujian yang menimpa mereka itu. Shuhaib bin Sinan Ar-Rumi r.a. meriwayatkan, Rasulullah s.a.w bersabda, “Sungguh menakjubkan orang mukmin itu. Sesungguhnya semua urusannya adalah baik. Apabila dia mendapat sesuatu nikmat, dia bersyukur dan ia merupakan kebaikan baginya. Apabila dia ditimpa kesusahan, dia bersabar dan ia merupakan kebaikan baginya.” (Riwayat Muslim) Firman Allah s.w.t dalam ayat 22, Surah Ar-Ra’d, “Dan orang-orang yang sabar kerana mengharapkan keredaan Tuhan mereka semata-mata, dan mendirikan sembahyang, serta mendermakan dari apa yang Kami kurniakan kepada mereka, secara bersembunyi atau secara terbuka; dan mereka pula menolak kejahatan dengan cara yang baik; mereka itu semuanya adalah disediakan baginya balasan yang sebaik-baiknya pada hari akhirat.”

Kita kena ingat, ujian sama ada baik atau buruk sebenarnya untuk menambahbaik kualiti iman dan takwa kita. Keperitan ujianlah mendorong kita untuk kembali dan merintih kepada-Nya. Tanpa kita sedar, ujian sebenarnya jalan menuju ke arah kemanisan iman. Iman tidak sekadar dilafazkan pada lisan dan ditanam dalam hati, ia perlu dimanifestasikan dengan tindakan. Allah menegur kelompok yang mengaku beriman tetapi enggan diuji dengan ujian dalam ayat dua dan tiga, Surah Al-Ankabut, “Patutkah manusia menyangka bahawa mereka akan dibiarkan dengan hanya berkata: “Kami beriman”, sedang mereka tidak diuji (dengan sesuatu cubaan)? Dan demi sesungguhnya! Kami telah menguji orang-orang yang terdahulu daripada mereka, maka (dengan ujian yang demikian), nyata apa yang diketahui Allah tentang orang-orang yang sebenar-benarnya beriman, dan nyata pula apa yang diketahui-Nya tentang orang-orang yang berdusta.”

Jika kita merasakan diri kita orang yang paling teruk diuji, ketahuilah ujian yang kita hadapi terlalu sedikit jika dibandingkan dengan para nabi dan rasul utusan-Nya. Dalam satu hadis yang diriwayatkan oleh Saad bin Abi Waqqas r.a, beliau bertanya kepada Rasulullah s.a.w siapa orang yang paling banyak diuji. Baginda menjawab, “Para anbiya, kemudian orang pilihan dan orang pilihan lagi. Maka seseorang itu akan diuji menurut agamanya. Apabila agamanya kuat, maka ujian yang menimpanya juga kuat. Apabila ada kelemahan dalam agamanya, maka dia akan diuji menurut agamanya. Ujian itu tidaklah menyusahkan seorang hamba sehingga ia meninggalkannya berjalan di atas muka bumi dan dia tidak lagi mempunyai sebarang kesalahan pada dirinya.” (Riwayat Tirmidzi, Ibnu Majah, Ad-Darimi dan Ahmad).

Dalam satu hadis lain yang diriwayatkan oleh Abu Said al-Khudri r.a, pada satu ketika, beliau masuk dalam bilik Nabi s.a.w tatkala baginda demam. Beliau meletakkan tangannya pada dahi baginda dan dapat merasa kepanasan badan baginda. Abu Said berkata, “Ya Rasulullah, betapa kerasnya sakit ini pada dirimu.” Lalu Nabi s.a.w menjawab, “Begitulah kami (para anbiya). Ujian digandakan pada kami tetapi pahala juga ditingkatkan pada kami.” Kemudian Abu Said bertanya, “Ya Rasulullah, siapakah orang yang paling berat ujiannya?” Baginda menjawab, “Para nabi.” Kemudian beliau bertanya lagi, “Ya Rasulullah, kemudian siapa?” Baginda menjawab, “Orang-orang soleh. Apabila salah seorang daripada mereka diuji dengan kesusahan sehingga salah seorang daripada mereka tidak mendapat apa-apa kecuali tampalan baju labuh yang dihimpunnya. Dan apabila salah seorang daripada mereka merasa senang kerana diuji sebagaimana salah seorang daripada kamu yang merasa senang kerana kemewahan.” (Riwayat Ibnu Majah dan Hakim)

Sabar dalam menghadapi ujian bukan bermakna kita harus pasrah akan apa yang berlaku. Sabar tidak menghalang kita berusaha mencari penyelesaian pada sesuatu masalah. Kena ingat, situasi-situasi sebegini yang mendorong kita mencari penyelesaian kreatif dan efektif bagi membantu kita keluar dan terus menuju ke puncak kejayaan. Plato menyatakan dalam bukunya, Republik bahawa keperluan itu ialah ibu kepada ciptaan (necessity is the mother of invention). Sabar tidak menjadikan seseorang itu lemah, ia sebenarnya menjadikan seseorang itu lebih kuat kerana ia menguatkan keyakinan dan pergantungan kepada-Nya.

Ketahuilah orang yang sabar dalam menghadapi ujian hidup mendapat banyak kelebihan di sisi-Nya:

1. Orang yang sabar merupakan kelompok yang dicintai Allah s.w.t berdasarkan firman-Nya dalam ayat 146, Surah Ali Imran.

2. Mendapat pahala berlipat kali ganda di sisi-Nya. Firman Allah s.w.t dalam ayat 96, Surah An-Nahl, “Sebenarnya apa yang ada pada kamu akan habis dan hilang lenyap, dan apa yang ada di sisi Allah tetap kekal; dan sesungguhnya Kami membalas orang-orang sabar dengan memberikan pahala yang lebih baik dari apa yang mereka telah kerjakan.” Allah s.w.t turut berfirman dalam ayat 10, Surah Az-Zumar, “Katakanlah (wahai Muhammad, akan firmanKu ini, kepada orang-orang yang berakal sempurna itu): “Wahai hamba-hambaKu yang beriman! Bertakwalah kepada Tuhan kamu. Ingatlah orang-orang yang berbuat baik di dunia ini akan beroleh kebaikan yang sebenar di akhirat. dan ingatlah bumi Allah ini luas (untuk berhijrah sekiranya kamu ditindas). Sesungguhnya orang-orang yang bersabarlah sahaja yang akan disempurnakan pahala mereka dengan tidak terkira.”

3. Kelompok yang bersabar memasuki syurga yang kekal abadi berdasarkan ayat 23-24, Surah Ar-Ra’d, “Iaitu Syurga yang kekal yang mereka akan memasukinya bersama-sama orang-orang yang mengerjakan amal soleh dari ibu bapa mereka dan isteri-isteri mereka serta anak-anak mereka; sedang malaikat-malaikat pula akan masuk kepada mereka dari tiap-tiap pintu; – (Memberi hormat dengan berkata): “Selamat sejahteralah kamu berpanjangan, disebabkan kesabaran kamu. Maka amatlah baiknya balasan amal kamu di dunia dahulu.”

Akhir kalam, saya mahu mengucapkan selamat berjaya kepada semua calon peperiksaan sama ada UPSR, PT3, SPM, STPM atau STAM. Saya nak ingatkan, peperiksaan bukanlah satu-satunya ujian dalam hidup. Berjaya dalam peperiksaan belum tentu ia boleh diterjemahkan dalam bentuk kejayaan dalam kehidupan. Gagal dalam peperiksaan bukan bererti anda gagal segalanya dalam hidup. Belajarlah untuk cemerlang bukan saja dalam peperiksaan tetapi juga cemerlang dalam menghadapi pancaroba dunia. Selamat berjaya semua!

SUMBER:

1. LC, Said Yai. (2012). Al-Manhaj. Setiap Muslim Akan Menghadapi Ujian dan Cobaan. https://almanhaj.or.id/3450-setiap-muslim-akan-menghadapi-ujian-dan-cobaan.html

2. Ibrahim, Majdi As-Sayyid. (2004). Al-Manhaj. Keutamaan Sabar Menghadapi Cobaan. https://almanhaj.or.id/222-keutamaan-sabar-menghadapi-cobaan.html

3. Muthalib, A Razak. (2014). Sinar Harian. Hidup ini ada pilihan. http://www.sinarharian.com.my/semasa/hidup-ini-ada-pilihan-1.246283

4. Idris, Amin. (2017). Harian Metro. Ujian Silih Berganti.

5. Surah.my. Terjemahan Al-Quran Bahasa Melayu.


Eiji Tsuburaya: ‘Bapa’ Godzilla, Ultraman Dan Propaganda Tentera Jepun

Eiji Tsuburaya adalah seorang pengarah kesan khas dari Jepun yang bertanggungjawab menghasilkan banyak kesan khas dalam beberapa filem dan dokumentari dan siri televisyen fiksyen sains Jepun, beliau juga merupakan salah seorang pengasas bersama untuk siri Godzilla, serta pengasas utama Ultra Series yang kita semua kenali sebagai Ultraman. dah tahukah anda, beliau juga mengarah propaganda p3rang Jepun semasa WWII iaitu Hawai Mare oki kaisen atau War At The Sea From Hawaii To Malaya

Beliau mencipta populariti selepas zaman pasca-p3rang melalui karya Godzilla pada tahun 1954 hingga beberapa akhbar menganggap tarikh lahir Tsuburaya iaitu 7 Julai, yang jatuh pada hari agung Tanabata (perayaan bintang), iaitu tanda nasib baik, menjadi penyebab populariti nya. Namun tarikh lahir dia yang sebenar adalah pada 10 Julai dan telah disahkan oleh anak lelakinya yang bongsu, Akira dan pihak syarikat yang diasaskannya iaitu Tsuburaya Productions, berdasarkan catatan rasmi dalam daftar keluarga Tsuburaya, melalui kajian biografi berbahasa Inggeris mengenai tokoh penting ini , Eiji Tsuburaya: Master of Monsters (Chronicle Books 2007).

Pada tahun 1919, pekerjaan pertama beliau dalam industri perfileman adalah sebagai pembantu sinematografer di Nihon Katsudou Shashin Kabushiki-gaisha (Nihon Cinematograph Company) di Kyoto, yang kemudian lebih dikenali sebagai Nikkatsu. Selepas berkhidmat sebagai staf koresponden kepada tentera dari 1921 hingga 1923, beliau menyertai Ogasaware Productions.

Tsuburaya kemudiannya menjadi ketua jurukamera di Bungkuk Enmeiin (Enmeiin no Semushiotoko), dan menjadi penolong jurukamera untuk filem arahan Teinosuke Kinugasa pada tahun 1925, Kurutta Ippeiji (A Page of Madness). Kemudian beliau menyertai Shochiku Kyoto Studios pada tahun 1926 dan menjadi jurukamera sepenuh masa di sana pada tahun 1927. Beliau mula mempraktik dan mencipta teknik penggambaran inovatif sepanjang tempoh ini, termasuk penggunaan pertama kamera kren dalam filem Jepun.

Dalam filem Chohichiro Matsudaira pada 1930, beliau mencipta ilusi filem dengan teknik ‘super-impose’, yang akhirnya hasil kerja seumpama dengannya akan dikenali sebagai ‘tokusatsu’, atau kesan visual khas.

Tahun 1930 juga merupakan tahun perkahwinannya dengan Masano Araki. Hajime, yang pertama dari tiga anak lelaki mereka, dilahirkan setahun kemudian. Semasa tahun 1930-an, beliau bergerak bersama beberapa studio dan menjadi terkenal kerana karya yang teliti hinggalah sampai zaman kemuncaknya dengan hasil karya agungnya iaitu Godzilla dan Ultraman.

Beliau terus meningkatkan kemahiran tekniknya dan memperoleh beberapa anugerah. Ketika negara Jepun sedang menyertai pep3rangan seperti Per4ng Sino-Jepun Kedua dan P3rang Dunia II, dia mengarahkan beberapa buah filem propaganda dan menghasilkan kesan khas untuk Bahagian Penyelidikan Filem Pendidikan Toho yang ditubuhkan atas dekri perintah Imperial. Antaranya ialah;

– 1938 : Kōdō Nippon (The Imperial Way of Japan)
– 1940 : Kaigun Bakugeki-tai (Naval Bomber Squad)
– 1940 : The Burning Sky (Moyuru ōzora)
– 1942 : Hawai Mare oki kaisen ke (The War At Sea From Hawaii To Malaya)
– 1943 : Decisive Battles In The Skies (Kessen-no Ōzora-e)
– 1944 : Kato hayabusa sento-tai (1944).

Menurut legenda, karya Tsuburaya mengenai Hawai Mare oki kaisen atau War At The Sea From Hawaii To Malaya sangat menakjubkan hingga unit perfileman General MacArthur dikatakan telah menjual rakaman filem tersebut kepada Frank Capra untuk kegunaan di siaran berita Movietone sebagai rakaman s3rangan terhadap Pearl Harbor yang menjadi kontroversi akibat salah faham.

War At The Sea From Hawaii To Malaya adalah filem paling mahal yang dibuat di Jepun sehingga masa itu, berharga lebih daripada $ 380,000, sedangkan filem tipikal yang biasanya tidak melebihi $ 40,000. Ia menggunakan kesan khas dan miniatur untuk mewujudkan pemandangan pertempvran yang realistik. Ini adalah cara termudah selain menambah video dari rakaman footage per4ng yang tulen untuk mewujudkan bentuk filem dokumentari.

Filem ini dikeluarkan pada minggu ulang tahun pertama s3rangan Jepun di Pearl Harbor. pita rakaman asal filem ini dirampas oleh Komando tentera Bersekutu setelah tamat p3rang, yang menyangkakan ianya sebagai rakaman tulen pep3rangan yang kemudiannya dijual kepada Movietone dan disiarkan sebagai siaran dokumentari.

Filem sepanjang 117 minit tersebut diarahkan oleh Kajiro Yamamoto, diterbitkan oleh Nobuyoshi Morita dari syarikat Toho. ia dilancarkan pada 3 Disember 1942. Tsubaraya juga telah menerbitkan beberapa siri Ultraman antaranya ialah Ultra Q, Ultraman, dan Ultraman Zoffy. Beliau telah men!nggal dunia pada 1970 ketika berusia 68 tahun di Shizuoka, Jepun. Eiji Tsubaraya meninggalkan sebuah syarikat penerbitan Tsubaraya Productions yang diteruskan ahli keluarganya.


Tokoh Nasionalisme Melayu Sarawak Sepanjang Zaman

Menyelusuri gerakan nasionalis di Sarawak boleh dibahagikan kepada fasa-fasa mengikut kepada pemerintahan Sarawak suatu waktu dahulu. Umum mengetahui bahawa wilayah Sarawak sejak ratusan tahun dahulu merupakan salah satu daripada daripada tanah kuripan kepada pembesar Kerajaan Kesultanan Brunei Darussalam. Dan sekitar 1840an telah menjadi hakmilik kepada keluarga Dinasti Brooke yang memerintah hampir 100 tahun di bumi Sarawak Kingdom. Kemudian dari tahun 1946 sehinggalah pada tahun 1963 apabila Sarawak menjadi pembentuk Gagasan Malaysia merupakan tanah jajahan kepada Koloni British Borneo.

Dan sudah tentu di ketika fasa pemerintahan ini memang ada anak Melayu Sarawak yang telah bangun menentang pemerintahan ini. Jika di era menjadi tanah kuripan Kerajaan Kesultanan Brunei sudah tentu yang menjadi pokok kepada gerakan nasionalis ada kenaikan cukai serta pemerintahan zalim pembesar Brunei. Seterusnya ketika di zaman Brooke juga adalah kerana kehilangan kuasa pemimpin Melayu Sarawak yang dilantik oleh pembesar Brunei sebelumnya untuk menerima pentadbiran Brooke. Dan diketika menjadi tanah jajahan Koloni British Borneo lebih kepada adalah adanya ketidakpuasan hati mengenai rancangan Rajah ketiga Sarawak Kingdom iaitu Rajah C.V Brooke yang memberikan Sarawak kepada Koloni British Borneo tanpa merujuk kepada kehendak rakyat ketika itu.

Dan tokoh-tokoh nasionalis Melayu Sarawak yang nama-nama mereka menjadi sebutan sehingga kini adalah seperti berikut iaitu:

1. Sayyid Mashhur bin Muhammad Al-Shahab atau Sharif Masahor

2. Datu Patinggi Abang Ali bin Abang Amir atau Datu Patinggi Ali

3. Rosli bin Dhoby

1. SAYYID MASHHUR BIN MUHAMMAD AL-SHAHAB

Dilahirkan dengan nama sebenar Sayyid Mashhur bin Muhammad Al-Shahab merupakan anak Melayu Brunei yang menurut sumber sejarah dilahirkan di Brunei sekitar tahun 1810an. Mengikut keluarganya berpindah ke Igan salah satu tanah kuripan kepada pembesar Brunei iaitu di wilayah Sarikei pad waktu itu.

Melihat kepada ketokohannya berdasarkan kepada pengaruhnya yang kuat di kalangan kaum Melayu/Melanau di Kuala Rajang serta Iban di Skrang telah mengangkat beliau menjadi pembesar lantikan kepada Kerajaan Kesultanan Brunei sekitar tahun 1849. Beliau merupakan antara pembesar di Sarawak yang paling berpengaruh serta dihormati ketika itu.

Setelah Brooke menguasai satu persatu wilayah kuripan daripada Brunei dan empayar Sarawak Kingdom semakin membesar ianya menjadi keresahan kepada Sharif Masahor. Pada tahun 1851, wilayah dibawah bidang kuasa Sharif Masahor pula yang menjadi mangsa dan ini menyebabkan beliau mengangkat senjata menentang pemerintahan Brooke di bumi Rajang pada masa itu Sejak itu berlakulah episod demi episod penentangan Sharif Masahor dan Brooke.

Apabila Brooke mengukuhkan kuasanya di Kuala Rajang, beliau telah membina sebuah kubu di Kanowit yang mana kubu ini bertindak untuk mengawal aktiviti anak tempatan Kuala Rajang ketika itu. Dikala itu juga terjadi satu perang saudara di Mukah iaitu antara Pengiran Mersat dengan Pengiran Matusin. Kerana adanya talian kekeluargaan, Sharif Masahor telah menyokong Pengiran Mersat yang sebenarnya sudahpun kalah oleh Pengiran Matusin. Sekitar tahun 1850an, Sharif Masahor Sharif Masahor mengetuai 150 buah perahu menyerang Mukah dan mengusir Pangeran Matusin yang dikatakan merupakan barua kepada James Brooke di dalam memperluaskan kuasanya di Sungai Rajang.

Membalas pada penyerangan di Mukah itu, James Brooke telah bertindak balas melucutkan kuasa Sharif Masahor di Sarikei. Sekali lagi, umpama mencurah minyak di atas api, tindakan James Brooke itu telah menyebabkan kemarahan Sharif Masahor yang amat sangat. Sekali lagi dengan adanya hubungan kekeluargaan melalui perkahwinan putera Sharif Masahor yang bernama Sharif Bujang dengan puteri Datu Patinggi Abdul Gapur, maka keduanya telah bergabung untuk mengusir keluar James Brooke dari Sarawak selama-lamanya.

Melalui pakatan itu juga kedua-duanya mampu menyerang Brooke di Kanowit pada tahun 1859. Pakatan mereka ini mampu menggoncang pentadbiran Brooke di Sarawak Kingdom pada waktu itu. Dan sekali lagi sekitar tahun 1860 dikatakan pakatan Sharif Masahor ini semakin bertambah kuat dengan adanya gabungan dengan Temenggung Hashim dari Sadong. Gabungan mereka telah mengatur satu strategi untuk menyerang James Brooke di Kuching namun sayangnya pakatan tersebut berjaya dihidu oleh Brooke yang akhirnya memohon bantuan daripada Koloni Belanda.

Bertindak daripada itu, Koloni Belanda telah menahan Datu Patinggi Abdul Ghapur dan kemudiannya beliau dipenjarakan di Betawi sehingga meninggal dunia di dalam penjara. Dengan tertangkapnya Datu Patinggi Abdul Ghapur ianya masih tidak melemahkan semangat Sharif Masahor apabila beliau dengan pasukannya telah bertempur berhabis-habisan di Sungai Sadong. Banyak kapal dan perahu di pihak Sharif Masahor telah ditenggelamkan di dalam perang tersebut dan lebih kurang 64 orang terbunuh. Kejadian ini memaksa Sharif Masahor dan pasukannya berundur ke Mukah bagi memperkuatkan kembali barisan perang mereka.

Sekitar 1861, James Brooke dengan tipu helah telah berjaya memujuk Sultan Brunei untuk menyerahkan Mukah sebagai salah satu empayar Sarawak Kingdom. Setelah segalanya pasti tanpa membuang masa, James Brooke telah telah menahan Sharif Masahor dan dipenjarakan dan kemudiannya dibuang negeri ke Selangor. Pada akhir tahun 1861, Sharif Masahor menjejak kakinya buat kali pertama di bumi Tanah Melayu iaitu di Kelang, Selangor. Kedatangan beliau telah disambut dengan baik oleh Raja Mahdi iaitu anak kepada bekas pembesar Kelang sebelum Sultan Muhammad menyerahkan Kelang kepada Raja Abdullah untuk dijaga. Untuk itu Raja Mahdi sebenarnya mempunyai kedudukan yang tinggi di kalangan masyarakat Kelang ketika itu walaupun tidak berkuasa lagi.

Persahabatan yang baik antara Sharif Masahor dan Raja Mahdi telah membolehkan Sharif Masahor diperkenalkan dengan ramai lagi kerabat diraja Selangor dan ini termasuklah Sultan Abdul Samad yang baru menaiki takhta ketika itu. Sultan Abdul Samad amat tertarik dengan kecekapan dan kepandaian Sharif Masahor terutama di dalam strategi peperangan dan lebih-lebih lagi namanya sudah tersohor sehingga ke bumi Tanah Melayu kerana bangsa Eropah sendiri gerun mendengar namanya. Dikala itulah beliau telah dilantik sebagai penasihat kepada Sultan Abdul Samad.

Sekitar bulan Mac 1967, telah terjadi satu perang saudara di bumi Selangor yang dikenali sebagai Perang Kelang. Perang saudara ini berlaku diantara Raja Mahdi melawan Raja Abdullah gara-gara rasa tidak puashati apabila Raja Mahdi dipaksa membayar cukai oleh Raja Abdullah. Di ketika itulah Sharif Masahor telah meninggalkan tugasnya dengan Sultan Abdul Samad sebaliknya turun membantu Raja Mahdi, sahabat karibnya di dalam mengatur strategi peperangan tersebut.

Dengan strategi yang bijak akhirnya Kelang jatuh ke tangan Raja Mahdi. Raja Abdullah dan pengikutnya berundur dari Kelang dan Raja Mahdi menjadi penjaga Kelang setelah berkuasa. Namun Perang Kelang ini terus berpanjangan apabila Raja Mahdi memegang Kelang, beliau telah bertindak untuk tidak membayar $500 kepada Sultan Selangor seperti kebiasaannya. Sultan Abdul Samad naik murka lalu memutuskan pertunangan Raja Mahdi dengan puterinya iaitu Raja Arfah.

Pada ketika itu dikatakan Sultan Selangor telah mengahwinkan bekas tunangan Raja Mahdi dengan Tengku Kudin, salah seorang kerabat diraja Kesultanan Kedah. Tengku Kudin pula diberikan Langat untuk dijaga dan sekali lagi ianya membangkitkan kemarahan Raja Mahdi. Akhirnya Tengku Kudin memilih untuk menyokong anak Raja Abdullah iaitu Raja Ismail menuntut kembali Kelang bagi pihaknya.

Dengan bala tentera yang cukup ramai kali ini akhirnya Raja Mahdi yang mendapat khidmat strategi peperangan dari Sharif Masahor kalah jua di Kelang apabila hilir Kelang berjaya ditawan dan seterusnya daerah-daerah lain di keseluruhan jajahan Kelang. Sekitar 1874, Perang Kelang pun tamat dan Raja Mahdi berserta pengikut-pengikutnya termasuk Sharif Masahor yang menyokongnya telah mendapat pengampunan daripada Sultan Abdul Samad. Setelah itu dikatakan Raja Mahdi membawa diri sehingga ke Johor dan akhirnya meninggal dunia di Johor dan dimakamkan di Bukit Mahmoodiah, Johor Bahru. Sementara itu Syarif Masahor pula terus berbakti dengan Kesultanan Selangor.

Di ketika British cuba mencampuri urusan pentadbiran Negeri-negeri di Tanah Melayu suatu waktu dahulu lebih-lebih lagi di Selangor. Mengikut kajian oleh seorang ahli sejarah tersohor Buyong Adil, Sharif Masahor dan pengikut-pengikut yang setia kepada Sultan Abdul Samad telah bermati-matian menentang pihak British ketika itu. Sharif Masahor bersama-sama dengan anak jati Selangor dikatakan telah berjaya memenggal kepala beberapa pegawai tentera British di Selangor dan kepala tersebut diletakkan di tengah Bandar Kuala Lumpur sebagai tanda amaran kepada pihak British.

Pemberontakan yang didokongi oleh Sharif Masahor dan anak jati Selangor ini sengaja dirahsiakan oleh British dari pengetahuan umum kerana takut ianya menjadi pemangkin kepada anak Sarawak di Sarawak dan juga anak jati negeri di Tanah Melayu bangun memberontak ke atas pentadbiran Keluarga Brooke di Sarawak dan juga Koloni British di bumi Tanah Melayu suatu waktu dahulu.

Sekitar tahun 1890an, Sharif Masahor menghembuskan nafasnya yang terakhir di bumi Selangor jauh daripada tanahairnya yang tercinta. Jenazah beliau disemadikan di Kerling, Hulu Selangor, Selangor Darul Ehsan. Pusaranya sehingga masih lagi terpulihara oleh Muzium Selangor sebagai memberi penghormatan kepada tokoh nasionalis Melayu Sarawak sepanjang zaman yang telah berjuang dengan petualang British di Sarawak dan Selangor.

2. DATU PATINGGI ABANG ALI BIN ABANG AMIR

Lahir di kalangan keluarga Melayu Sarawak yang dikenali sebagai Melayu Datu-datu, Datu Patinggi Abang Ali merupakan keturunan secara langsung dengan Datu Merpati Jepang iaitu seorang putera raja dari Tanah Jawa yang telah membuka satu kerajaan kuno di Sarawak yang dikenali sebagai Kerajaan Negeri Santubong. Dilahirkan pada tahun 1660an di Sarawak dan merupakan putera kepada Abang Amir bin Datu Patinggi Abang Hashim dan Dayang Yong. Di ketika dewasa seperti pemuda yang lain, beliau juga telah melangsungkan perkahwinannya dengan seorang gadis Sarawak bernama Dayang Turyah. Hasil perkahwinan mereka dikurniakan 9 orang cahayamata.

Sekitar abad ke 18 masihi, Sultan Brunei telah melantik Abang Ali sebagai Datu Patinggi Seri Setia bagi menjaga urusan pentadbiran di Sarawak. Pada ketika itu Sarawak bukanlah sebesar Sarawak sekarang cuma ianya meliputi kawasan Lidah Tanah. Apabila adanya penemuan antimoni di Sarawak iaitu di kawasan yang bernama Bau maka ketika pemerintahan Sultan Muhammad Kanzul Alam iaitu Sultan Brunei yang memerintah pada waktu itu telah melantik seorang lagi pembesar dari Kerajaan Brunei yang bernama Pengiran Muhammad Salleh ibnu Pengiran Sarifuddin sebagai Gabenor Sarawak yang baru.

Pada masa itu juga , orang Melayu Sarawak, Bidayuh dan kaum Cina telah terlebih dahulu mendiami Sarawak. Mereka tinggal di Seniawan, Lidah Tanah dan Ketupang yang tidak berapa jauh dari bandar Kuching. Mereka ini adalah pengikut setia kepada Datu Patinggi Ali. Sewaktu Pengiran Indera Mahkota memerintah Sarawak inilah dikatakan beliau telah menjalankan dasar pentadbiran yang keras dan zalim terhadap penduduk tempatan Sarawak.

Dasar pentadbiran yang berbentuk “kuku besi” ini telah mengeksplotasi rakyat tempatan dengan Pengiran Indera Mahkota dan pengikutnya yang terdiri daripada orang besar Brunei bukan sahaja telah mengambil beras, ikan, sarang burung dan hasil-hasil lain malah dengan sesuka hatinya mereka tidak membayar harga barang yang telah diambilnya. Mereka juga mengenakan cukai yang tinggi kepada rakyat tempatan.

Datu Patinggi Ali adalah antara pelopor di dalam membuka lombong mencari batu perak iaitu antimoni dan juga emas di Bau. Batu perak dan emas yang mereka perolehi itu telah dibeli oleh Pengiran Indera Mahkota dengan harga yang murah atau dirampas sahaja dengan sesuka hati. Pembesar-pembesar Brunei juga bagaikan “kaduk naik junjung” apabila dengan sesuka hatinya menangkap orang Melayu Sarawak, Bidayuh dan Cina untuk dijual sebagai hamba abdi. Melihat kepada kezaliman pemerintahan pembesar Brunei ke atas rakyat tempatan Sarawak pada masa itu maka Datu Patinggi Ali bersatu dengan masyarakat Dayak dan Cina bangun memberontak pada tahun 1836 hingga 1840.

Peristiwa pemberontakan ini telah mendesak Sultan Brunei untuk menghantar Pengiran Muda Hashim ke Sarawak tetapi malangnya kedatangan Pengiran Muda Hashim tidak juga mampu mengekang kezaliman Pengiran Indera Mahkota yang terus-terusan menzalimi rakyat tempatan. Dikala itu pemberontakan yang diketuai oleh Datu Patinggi Ali juga semakin kuat apabila pada tahun 1838 telah mendapat pertolongan sepenuhnya daripada Sultan Sambas yang berbentuk sokongan untuk membekalkan ubat bedil dan barangan makanan.

Datu Patinggi Ali juga dikatakan memohon bantuan daripada Koloni Belanda tetapi permohonan beliau ditolak kerana pemerintah Belanda tidak mahu mencampuri urusan dalam negeri Sarawak. Mahu tidak mahu kerana keadaan terlalu mendesak maka Pengiran Muda Hashim memohon bantuan daripada James Brooke, pelayar Inggeris yang mempunyai armada laut dan meriam yang cukup kuat untuk mengekang pemberontakan tempatan.

Setelah kata sepakat diambil di antara Pengiran Muda Hashim dan James Brooke dengan menjadikan Seniawan dan Sarawak (Kuching) sebagai habuan maka pada tahun 1840, James Brooke dengan kapalnya “H.M.S Royalist” yang dilengkapi dengan 2 buah meriam dengan beberapa pengikut setianya telah bergabung dengan pasukan Pengiran Muda Hashim dan memulakan peperangan menentang pasukan pemberontak yang diketuai Datu Patinggi Ali di Lidah Tanah. Namun pada masa itu pasukan James Brooke dan Pengiran Muda Hashim telah mengalami tentangan yang hebat daripada pasukan Datu Patinggi Ali sehingga memaksa mereka berundur ke Kuching semula.

Pada 20 Disember 1840, sekali lagi pasukan James Brooke dan Pengiran Muda Hashim mengisytiharkan peperangan keatas Datu Patinggi Ali dan pengikutnya dan kali ini ianya berlaku di Sikudis. Kali ini kemenangan berada di pihak James Brooke apabila Pangeran Matusin dan Datu Patinggi Ali telah datang kepada James Brooke dan memohon perdamaian dan dipersetujui sendiri oleh James Brooke. Dikatakan terdapat persefahaman antara mereka mengapa ingin berdamai kerana mereka juga mengetahui bahawa James Brooke akan memastikan pemerintahan Brunei di Sarawak akan menemui noktahnya.

Setelah berjaya mendamaikan pemberontakan tempatan di Sarawak yang dipelopori oleh Datu Patinggi Ali, akhirnya James Brooke melalui perjanjiannya dengan Pengiran Raja Muda Hashim akhirnya mendapat Sarawak seperti yang dijanjikan. Kerana beliau telah berkuasa sepenuhnya maka hal pertama yang dilakukan oleh Brooke adalah memecat kesemua pembesar Brunei yang memegang pentadbiran di Sarawak ketika itu. Dikala inilah James Brooke mengangkat pemimpin-pemimpin Melayu serta anak tempatan yang lain yang dipercayai telah menyokong beliau di dalam memastikan tiada lagi pengaruh Kerajaan Kesultanan Brunei di Sarawak.

Sewaktu menjadi antara orang penting di dalam kerajaan Sarawak Kingdom dibawah James Brooke, Datu Patinggi Ali telah banyak menyertai ekspedisi-ekspedisi yang dijalankan oleh Brooke bagi memastikan rakyat menerima pentadbiran Brooke di Sarawak. Antaranya adalah pada tahun 1844, ketika bersama-sama dengan armada tentera Sarawak Kingdom iaitu yang dinamakan Perang Patusan 1844.

Akhirnya akibat daripada cedera yang teruk sewaktu Perang Patusan ini, Datu Patinggi Ali akhirnya menghembuskan nafasnya yang terakhir di satu daerah di kawasan Sungai Batang Lupar sekitar tahun 1844. Maka gugurlah seorang nasionalis Melayu Sarawak ini yang telah mencurahkan baktinya di dalam memastikan bahawa pemerintahan Kerajaan Kesultanan Brunei berakhir di Sarawak dan seterusnya memastikan survival orang Melayu Sarawak ketika pemerintahan Rajah James Brooke.

3. ROSLI BIN DHOBY

Usianya ketika itu baru 17 tahun dan beliau seorang guru. Namun semangat juang bagi menentang British yang ingin kembali menguasai Sarawak selepas Perang Dunia Kedua cukup mengagumkan. Rosli Dhoby yang berjuang menuntut kemerdekaan Sarawak daripada Koloni British Borneo mati di tali gantung pada 2hb Mac 1950. Beliau didapati bersalah selepas menikam sampai mati Gabenor British Borneo kedua Sarawak, Sir Duncan Stewart dengan menggunakan pisau “badek” di Sibu pada 3 Disember, 1949.

Rosli bin Dhoby dilahirkan pada tahun 1932 di Kampung Pulo, Sibu, Sarawak. Di usia muda lagi sudah menganggotai Gerakan Pemuda Melayu Sarawak (GPMS). Daripada GPMS inilah terbentuknya Rukun 13 yang ditubuhkan bagi menentang tindakan Rajah Ketiga Sarawak Kingdom iaitu Sir Charles Vyner Brooke yang mahu menyerahkan Sarawak menjadi salah satu jajahan kepada Koloni British Borneo selepas Perang Dunia Kedua pada tahun 1945.

Dikatakan bahawa alasan utama Rajah C.V Brooke adalah kerana beliau tidak mampu lagi membangunkan Sarawak kerana terlalu banyak kerugian yang dihadapi beliau akibat kesan daripada Perang Dunia Kedua. Namun begitu ada juga corat-coret mengatakan bahawa Rajah C.V Brooke sebenarnya mahu menyerahkan Sarawak kerana beliau sudah bosan memerintah dan juga menerima imbuhan yang besar daripada Koloni British Borneo sebagai galang ganti “menjual” Sarawak pada ketika itu. Tindakan ini sebenarnya telah menyebabkan kemarahan dan bantahan daripada rakyat Sarawak pada waktu itu kerana Rajah Charles Vyner Brooke telah memungkiri janji iaitu untuk menyerahkan Sarawak kepada pemerintahan sendiri sejajar dengan satu perjanjian lama yang telah diubahsuai yang oleh beliau sendiri yang dikenali Perjanjian Sarawak 1841.

Rosli adalah salah seorang anggota kumpulan Rukun 13 dalam GPMS. GPMS yang menggabungkan pemimpin-pemimpin Melayu Sarawak diketuai oleh Datuk Patinggi Abang Abdillah iaitu salah satu pembesar Melayu Sarawak yang tersohor di zaman Sir Charles Vyner Brooke memerintah Sarawak Kingdom. Rukun 13 ditubuhkan di Jalan Queensway, Sibu, pada 21 Februari, 1949. Tujuannya ialah untuk menikam Sir Duncan yang amat tidak popular di kalangan masyarakat bumiputera Sarawak kerana bersikap angkuh terhadap mereka. Rukun 13 telah memilih Rosli untuk menikam Sir Duncan tatkala Gabenor yang baru dilantik itu membuat kunjungan kerja ke Sibu pada Disember 3, 1949.

Pada jam 9.30 pagi di hari itu, Rosli telah menikam perut Sir Duncan dengan pisau tradisi masyarakat Melayu Sarawak yang dipanggil Badik. Rosli dan Morshidi Sidik akhirnya ditangkap oleh anggota polis British Borneo pada waktu kejadian manakala rakan-rakannya yang lain telah diburu oleh pihak polis secara besar-besaran selepas kejadian tersebut. Sir Duncan telah dihantar ke Hospital Sibu dan seterusnya ke Singapura untuk menerima rawatan rapi. Gabenor Sir Duncan akhrinya meninggal dunia 7 hari selepas kejadian.

Pada 15 Disember, 1949, Rosli dan Morshidi serta dua lagi rakan seperjuangan mereka, Awang Rambli Awang Matsaruddin dan Bujang Suntong telah dihukum gantung sampai mati di Penjara Kuching, Jalan Tabuan, Kuching. Mereka semua dikebumikan tanpa batu nisan di dalam kawasan penjara tersebut. Keempat-empat pejuang nasionalis akhirnya diberikan penghormatan negeri apabila memindahkan kubur mereka di Penjara Kuching dan diterbangkan ke Sibu Sarawak pada 2 Mac 1996. Kesemua jenazah-jenazah ini dikebumikan di satu tapak perkuburan khas yang dinamakan Makam Pahlawan Sibu, Sarawak.

Rosli bin Dhoby walaupun pada usia mudanya telah berani bangun berjuang menentang pemerintahan Koloni British Borneo di Sarawak dan sehingga kini, perjuangan beliau sentiasa menjadi sebutan rakyat Sarawak mahupun rakyat Malaysia. Rosli bin Dhoby, anak Melayu Sarawak adalah seorang nasionalis Melayu Sarawak sepanjang zaman yang tiada galang gantinya.

Inilah tiga individu anak Melayu Sarawak, pejuang nasionalis bangsa Sarawak yang gah namanya sepanjang zaman. Mereka telah menabur bakti untuk memastikan bahawa Sarawak adalah seperti adanya sekarang. Pengorbanan mereka memang tidak mampu dibalas dan perjuangan mereka dilupa jangan.

Semoga roh-roh tokoh nasionalis Melayu Sarawak ini ditempatkan di kalangan para syuhada. Al-fatihah. Amin.

#KamekSayangSarawakBah!

Rujukan:

1. Buku bertajuk: Rosli Dhoby Merdeka Dengan Darah Oleh Dr Jeniri Amir

2. Buku bertajuk: Sharif Masahor Dan Leftenan Adnan, Pejuang Terbilang Diterbitkan oleh Arif Publisher, 2007

3. Buku bertajuk: The Expedition to Borneo of H. M. S. Dido for the Suppression of Piracy by Henry Keppel

4. Hari Ini Di Dalam Sejarah: JAMES BROOKE DILANTIK SEBAGAI ‘RAJAH SARAWAK’

5. The Borneo Post Online bertarikh 16 September 2011 Tajuk: Chronology of Sarawak Throughout Brooke Era to Malaysia Day
http://www.theborneopost.com/2011/09/16/chronology-of-sarawak-throughout-the-brooke-era-to-malaysia-day/

6. A history of Sarawak under its two white Rajahs, 1839-1908
https://archive.org/details/historyofsarawak